Proposta għal REGOLAMENT TAL-KUNSILL li jiffissa għall-2014 l-opportunitajiet tas-sajd għal ċerti stokkijiet tal-ħut u gruppi ta' stokkijiet tal-ħut, applikabbli fl-ilmijiet tal-UE u, għal bastimenti tal-UE, f'ċerti ilmijiet mhux tal-UE /* COM/2013/0753 final */





MEMORANDUM TA’ SPJEGAZZJONI 1. IL-KUNTEST TAL-PROPOSTA Ir-raġunijiet u l-għanijiet Ir-regolamenti kollha dwar l-opportunitajiet tas-sajd għandhom jillimitaw il-ħsad tal-istokkijiet tal-ħut għal livelli li għandhom ikunu konsistenti mal-għanijiet ġenerali tal-Politika Komuni tas-Sajd (PKS). F’dan ir-rigward, ir-Regolament tal-Kunsill (KE) Nru 2371/2002 tal-20 ta’ Diċembru 2002 dwar il-konservazzjoni u l-isfruttar sostenibbli ta' riżorsi tas-sajd skont il-Politika Komuni dwar is-Sajd jistipula l-għanijiet għall-proposti annwali għal-limitazzjonijiet tal-isforz tal-qbid u tas-sajd biex ikun żgurat li s-sajd tal-Unjoni jkun sostenibbli mil-lat ekoloġiku, ekonomiku u soċjali. L-eżerċizzju tal-opportunitajiet tas-sajd jirrappreżenta ċiklu annwali ta’ ġestjoni (biennali fil-każ tal-istokkijiet tal-baħar fond). Madankollu, dan ma jfixkilx l-introduzzjoni ta’ approċċi ta’ ġestjoni fit-tul. L-Unjoni għamlet progress tajjeb f’dan ir-rigward u l-istokkijiet ewlenin ta’ interess kummerċjali issa huma suġġetti għal pjanijiet ta’ ġestjoni pluriennali. It-TACs u l-limiti tal-isforz annwali jridu jikkonformaw magħhom. Il-kamp ta’ applikazzjoni Għall-2014, il-Kummissjoni qieset ix-xewqat tal-Istati Membri biex jirritornaw lejn test wieħed għar-Regolament dwar l-Opportunitajiet tas-Sajd ġenerali, b'kuntrast mal-approċċ meħud fl-2012 u l-2013. F’kull waħda minn dawn is-snin ġew proposti u adottati żewġ testi separati: wieħed għall-opportunitajiet tas-sajd deċiżi unikament mill-UE u ieħor li jinkludi l-opportunitajiet tas-sajd li huma ffissati fuq il-bażi ta’ deċiżjonijiet meħuda fil-qafas ta’ negozjati bilaterali jew multilaterali. Għalhekk, l-istruttura u t-test rikorrenti ta’ din il-proposta ġew ibbażati fuq l-għaqda ta' dawn ir-regolamenti separati adottati fl-2013 (ir-Regolamenti tal-Kunsill (UE) Nru 39/2013 u (UE) Nru 40/2013). Fir-rigward tal-opportunitajiet tas-sajd li jirriżultaw minn miżuri miftiehma fi ftehim jew proċess tas-sajd multilaterali jew bilaterali, l-Unjoni tintervjeni fuq il-bażi ta’ pożizzjoni li toħroġ mill-parir xjentifiku kif ukoll l-għanijiet tal-politika tagħha stess, li japplikaw b’mod indaqs għal deċiżjonijiet interni tal-UE. Ir-riżultat ta’ negozjati bħal dawn jimplika l-kunsens tal-Unjoni Ewropea li tassumi obbligi vis-à-vis il-partijiet terzi. L-Unjoni ma għandha ebda marġini ta’ diskrezzjoni lil hinn mill-allokazzjoni interna fost l-Istati Membri f’dak li jirrigwarda l-implimentazzjoni ta’ deċiżjonijiet bħal dawn fil-liġi tal-Unjoni. Fir-rigward tal-allokazzjoni interna, japplika l-prinċipju ta’ stabbiltà relattiva. F’dak ir-rigward, il-proposta tkopri: · Stokkjiet maqsuma, jiġifieri stokkijiet li huma mmaniġġjati b’mod konġunt man-Norveġja fil-Baħar tat-Tramuntana u fi Skagerrak, jew skont Ftehimiet tal-Istati Kostali tal-Kummissjoni tas-Sajd tal-Atlantiku tal-Grigal (NEAFC). · L-opportunitajiet tas-sajd li jirriżultaw mill-ftehimiet li ntlaħqu fil-qafas tal-Organizzazzjonijiet Reġjonali għall-Ġestjoni tas-Sajd (RFMOs). Għadd ta’ opportunitajiet tas-sajd huma mmarkati bħala “pm” (pro memoria) f’din il-proposta. Dan minħabba l-fatt li jew: – il-parir dwar xi stokkijiet mhux se jkun disponibbli sa meta l-proposta hi skedata għall-adozzjoni; jew – ċerti limitazzjonijiet tal-qbid u rakkomandazzjonijiet oħra mingħand RFMOs rilevanti huma pendenti peress li l-laqgħat annwali tagħhom għadhom ma sarux; jew – għall-istokkijiet fl-ilmijiet tal-Groenlandja, kif ukoll għall-istokkijiet maqsuma jew skambjati man-Norveġja u ma’ pajjiżi terzi oħrajn, għad mhemmx ċifri disponibbli, sakemm jiġu konklużi l-konsultazzjonijiet f’Novembru u Diċembru 2014 ma’ dawk il-pajjiżi. Ħarsa ġenerali lejn l-istokkijiet Bħas-soltu, il-Kummissjoni rrivediet is-sitwazzjoni li jridu jirreaġixxu għaliha l-proposti tal-opportunitajiet tas-sajd permezz tal-Komunikazzjoni annwali tagħha mill-Kummissjoni fir-rigward ta’ konsultazzjoni dwar l-Opportunitajiet tas-Sajd (COM(2013)319 final, minn hawn’ il quddiem “il-Komunikazzjoni”). Il-Komunikazzjoni tipprovdi ħarsa ġenerali tal-qagħda tal-istokkijiet ibbażata fuq il-konklużjonijiet tal-parir xjentifiku maħruġ fl-2012. Fuq nota pożittiva, il-Komunikazzjoni tirrapporta li, fost l-istokkijiet li għalihom hemm disponibbli analiżi sħiħa, l-istokkijiet li ġew mistada f'livelli ogħla minn dawk sostenibbli naqsu minn 86 % fl-2009 għal 39 % fl-2013. Madankollu, għadhom qed jiġu osservati xi xejriet li jagħtu lok għal tħassib. Pereżempju, l-għadd ta’ stokkijiet taħt parir sabiex il-qabdiet jitnaqqsu għall-aktar livell baxx possibbli żdied. Barra minn hekk, f’termini ta’ dejta, l-Istati Membri ma kkonformawx bis-sħiħ ir-rekwiżiti tar-rappurtar li huma essenzjali biex jiffaċilitaw analiżi robusta tal-istatus ta’ diversi stokkijiet. B'reazzjoni għat-talba tal-Kummissjoni, f'Lulju l-Kunsill Internazzjonali għall-Esplorazzjoni tal-Baħar (ICES) ipprovda l-parir annwali tiegħu dwar il-biċċa l-kbira tal-istokkijiet tal-ħut koperti minn din il-proposta. L-ICES qies l-orjentazzjonijiet ippreżentati mill-Kummissjoni fil-Komunikazzjoni tagħha. Dan il-parir ġie analizzat mill-Kumitat Xjentifiku, Tekniku u Ekonomiku għas-Sajd (STECF) waqt is-sessjoni plenarja tiegħu tas-sajf. Il-pariri xjentifiċi mogħtija minn dawk iż-żewġ korpi huma essenzjalment dipendenti fuq id-dejta: l-uniċi stokkijiet li jistgħu jiġu vvalutati bis-sħiħ huma dawk li dwarhom hemm biżżejjed dejta li hija affidabbli biex b’hekk jiġu prodotti stimi tad-daqs tal-istokkijiet, kif ukoll tbassir dwar kif dawn se jirreaġixxu għad-diversi xenarji ta’ sfruttar (dawn jissejħu t-"tabelli tal-alternattivi tal-qbid"). Fejn hemm biżżejjed dejta disponibbli, il-Korpi xjentifiċi jistgħu jipprovdu stimi ta' aġġustamenti għall-opportunitajiet tas-sajd li se jwasslu sabiex l-istokk jipproduċi r-rendiment massimu sostenibbli (MSY) tiegħu. Il-parir imbagħad jissejjaħ "il-parir dwar l-MSY". F’każijiet oħra, il-Korpi xjentifiċi jiddependu fuq l-approċċ prekawzjonarju biex jagħmlu r-rakkomandazzjonijiet dwar x'għandu jkun il-livell tal-opportunitajiet tas-sajd. Il-metodoloġija segwita mill-ICES għal dak l-għan hija ppreżentata fil-materjal ippubblikat tal-ICES marbut mal-implimentazzjoni ta’ pariri għal stokkijiet b'dejta limitata[1]. Il-grupp ewlieni ta’ TACs proposti jinsabu fl-Anness IA. Dan l-Anness fih 152 TACs għal stokkijiet mistada fi Skagerrak, Kattegat, is-subżoni I, II, III, IV, V, VI, VII, VIII, IX, X, XII u XIV tal-ICES, l-ilmijiet tal-UE tas-CECAF u l-ilmijiet tal-Gujana Franċiża. Minn dawn it-TACs, 23 huma koperti mill-parir dwar l-MSY. Għall-bqija: · 13-il TAC huma proposti skont pjanijiet ta’ ġestjoni fit-tul bħall-pjanijiet ta’ ġestjoni li joħorġu mir-Regolamenti fis-seħħ tal-PKS, mill-proposti tal-Kummissjoni għal pjanijiet ta’ ġestjoni li għadhom ma ġewx adottati, jew pjanijiet ta’ ġestjoni mressqa mill-Kunsilli Konsultattivi Reġjonali (RACs) u evalwati bħala prekawzjonarji mill-korpi xjentifiċi konsultattivi. · 55 TAC jirrigwardaw stokkijiet b'dejta limitata, li għalihom mhemmx disponibbli valutazzjoni sħiħa. Minn dawn, 21 TAC huma proposti fl-istess livell bħal fl-2012, wara dikjarazzjoni konġunta mill-Kunsill u l-Kummissjoni li biha l-opportunitajiet tas-sajd jinżammu stabbli sakemm ma jsirx disponibbli l-parir xjentifiku li juri li l-istokk ikun qiegħed jiddeterjora. Il-bażi loġika għal din id-Deċiżjoni tinsab fil-fatt li l-biċċa l-kbira ta’ dawn l-istokkijiet huma qabdiet inċidentali f’sajd imħallat u ma hemm l-ebda inċidenza reali tat-tibdil tat-TAC fuq l-evoluzzjoni tal-istatus tagħhom, filwaqt li t-tnaqqis rikorrenti fit-TAC jista’ jagħti lok għal skartar regolatorju. · It-TACs li jifdal f’dan l-istadju jidhru “pm” (pro memoria) minħabba l-fatt li parir xjentifiku relatat għadu mhux disponibbli jew jiddependi fuq negozjati jew ftehimiet internazzjonali li għandhom jiġu konklużi aktar tard fis-sena. Għal dawn l-istokkijiet, se jkun jeħtieġ li l-proposta tiġi aġġornata hekk kif il-parir isir disponibbli. L-opportunitajiet tas-sajd proposti kollha jirreaġixxu għall-parir xjentifiku li rċeviet il-Kummissjoni dwar l-istat tal-istokkijiet, li ntuża bil-mod deskritt fil-Komunikazzjoni tal-Kummissjoni. Il-konsistenza ma’ politiki u objettivi oħra tal-Unjoni Il-miżuri proposti huma mfassla skont l-għanijiet u r-regoli tal-Politika Komuni tas-Sajd u huma konsistenti mal-politika tal-Unjoni dwar l-iżvilupp sostenibbli. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Il-konsultazzjoni mal-partijiet interessati (a) Il-metodi ta’ konsultazzjoni, is-setturi ewlenin fil-mira u l-profil ġenerali ta’ dawk li wieġbu Il-Kummissjoni kkonsultat lill-partijiet interessati, b’mod partikolari permezz tal-RACs, u lill-Istati Membri dwar l-approċċ propost tagħha għall-proposti varji tagħha dwar l-opportunitajiet tas-sajd abbażi tal-Komunikazzjoni tagħha dwar l-Opportunitajiet tas-Sajd għall-2014. Barra minn hekk, il-Kummissjoni segwiet l-orjentazzjonijiet deskritti fil-Komunikazzjoni tagħha lill-Kunsill u lill-Parlament Ewropew dwar it-titjib fil-konsultazzjoni dwar il-ġestjoni tas-sajd Komunitarju (COM(2006)246 finali), li tistabbilixxi l-prinċipji għall-hekk imsejjaħ proċess ta’ antiċipazzjoni. Barra minn dan, f’Settembru 2013, il-Kummissjoni organizzat avveniment għall-partijiet interessati li fih ġew ippreżentati u diskussi r-riżultati tal-parir xjentifiku u l-implikazzjonijiet ewlenin tiegħu. (b) Sommarju tar-reazzjonijiet u ta’ kif tqiesu Ir-reazzjoni għall-Konsultazzjoni tal-Kummissjoni dwar l-Opportunitajiet tas-Sajd imsemmija hawn fuq tirrifletti l-opinjonijiet tal-Istati Membri u tal-partijiet interessati dwar l-evalwazzjoni mwettqa mill-Kummissjoni dwar l-istat tar-riżorsi u dwar kif tista' tiġi żgurata reazzjoni xierqa ta' ġestjoni. L-Istati Membri L-uniku Stat Membru li rreaġixxa għall-Komunikazzjoni fi żmien li kien qed jinkiteb dan il-Memorandum ta’ spjegazzjoni huwa r-Renju Unit. Fit-tweġiba tiegħu, ir-Renju Unit japprezza l-isforzi tal-Kummissjoni sabiex tiġi żgurata l-konsistenza mal-pakkett tar-riforma tal-Politika Komuni tas-Sajd, kif ukoll id-Direttiva ta’ Qafas dwar l-Istrateġija Marittima. Huwa jappoġġja l-għanijiet tal-MSY sal-2015 fejn possibbli u, fir-rigward tal-approċċ prekawzjonarju, huwa jitlob il-prattiċità u approċċ ta' każ b'każ għall-istabbiliment tat-TACs. L-RAC tal-Ilmijiet tal-Majjistral (NWWRAC) In-NWWRAC jaqbel mal-objettiv li jinsab fil-ftehim politiku dwar ir-riforma tal-Politika Komuni tas-Sajd li skontu l-istokkijiet għandhom jiġu sfruttati fil-livell tal-MSY sal-2015 fejn huwa possibbli u mhux iktar tard mill-2020. L-NWWRAC jirrikonoxxi li t-titjib fis-selettività tal-irkaptu huwa prijorità fil-qasam ta' interess tiegħu, u jieħu nota tal-kwistjonijiet inkwetanti speċifiċi mqajma mill-Kummissjoni fir-rigward tal-ħut abjad (bakkaljaw, merluzz tal-linja sewda u merlangu) fil-Baħar Irlandiż u fil-Punent tal-Iskozja. Fir-rigward tal-parir xjentifiku, filwaqt li l-NWWRAC jilqa' bi pjaċir il-metodoloġija ġdida ta' konsultazzjoni introdotta mill-ICES fl-2012, jistenna wkoll li tiġi żviluppata soluzzjoni aktar sofistikata għall-istokkijiet b'dejta limitata, u għandu l-intenzjoni li jkompli jaħdem mill-qrib mal-ICES u x-xjentisti nazzjonali dwar id-disponibbiltà u l-kwalità tad-dejta sabiex isir dan. Il-ġbir u l-użu ta' għarfien espert F’dak li jirrigwarda l-metodoloġija użata, il-Kummissjoni kkonsultat, kif diġà ġie nnotat, il-Kunsill Internazzjonali għall-Esplorazzjoni tal-Baħar (ICES) u l-Kumitat Xjentifiku, Tekniku u Ekonomiku dwar is-Sajd (STECF). Il-parir tal-ICES huwa bbażat fuq qafas ta' pariri żviluppat mill-gruppi tal-esperti tiegħu u mill-korpi tat-teħid ta' deċiżjonijiet u maħruġa skont il-Memorandum ta’ Ftehim miftiehem mal-Kummissjoni. L-STECF jagħti l-parir tiegħu billi jsegwi termini ta’ referenza li jirċievi mingħand il-Kummissjoni. L-għan aħħari tal-Unjoni huwa li ġġib l-istokkijiet f’livelli li jistgħu jrendu r-Rendiment Massimu Sostenibbli (MSY). Dan l-għan ġie inkorporat b’mod espliċitu fil-proposta tal-Kummissjoni għal Politika Komuni tas-Sajd riformata[2]. F'Ġunju 2013, il-koleġiżlaturi laħqu ftehim politiku li jbassar, fost oħrajn li l-għan tal-MSY "...għandu jintlaħaq sal-2015, fejn hu possibbli, u mhux iktar tard mill-2020 għall-istokkijiet kollha." L-inklużjoni espliċita ta’ dan l-għan fir-Regolament Bażiku tal-PKS tirrifletti l-impenn li ttieħed mill-Unjoni fir-rigward tal-konklużjonijiet tas-Samit Dinji tal-2002 dwar l-Iżvilupp Sostenibbli li sar f’Johannesburg u l-Pjan ta’ Implimentazzjoni marbut miegħu. Dawn it-testi jipprevedu li l-Istati jieħdu l-impenn, fejn possibbli, li jżommu jew jirrestawraw l-istokkijiet tal-ħut eżawriti għal livelli ta’ rendiment massimu sostenibbli sa mhux aktar tard mill-2015. Kif diġà ġie nnotat, għal xi stokkijiet din l-informazzjoni hija tabilħaqq disponibbli. Fost dawn l-istokkijiet insibu stokkijiet importanti ħafna f’termini ta’ volum ta’ qbid u ta’ valur kummerċjali, bħall-merluzz, il-bakkaljaw, il-petrika, il-lingwata, il-megrim, il-merluzz tal-linja sewda u l-iskampu. Il-kisba tal-għan tal-MSY tista’, f’ċerti każijiet, tkun teħtieġ tnaqqis fir-rati tal-mortalità mis-sajd u/jew tnaqqis fil-qabdiet. F’dan l-isfond, din il-proposta tagħmel użu mill-parir dwar l-MSY, fejn huwa disponibbli. Uħud mill-istokkijiet diġà ġew sfruttati f’livelli tal-MSY f'dawn l-aħħar snin. It-TACs proposti f’dan il-każ ifittxu li jiżguraw li dawn il-livelli jinżammu, jew fejn il-parir juri li l-ħsad mar lil hinn mill-MSY fl-2012, inaqqsu l-mortalità mis-sajd sabiex l-istokkijiet jerġgħu lura għal rati ta' sfruttar sostenibbbli. Għall-istokkijiet li għadhom ma laħqux rati tal-MSY, it-TACs proposti huma konsistenti mal-kisba tal-MSY sal-2015. Dan l-approċċ isegwi l-prinċipji ppreżentati fil-Komunikazzjoni dwar l-Opportunitajiet tas-Sajd għall-2014. Għall-istokkijiet b'dejta limitata, il-korpi konsultattivi xjentifiċi joħorġu rakkomandazzjonijiet dwar jekk il-qabdiet għandhomx jitnaqqsu, jibqgħu stabbli jew tiġi permessa żieda. F’ħafna każijiet, il-parir tal-ICES ipprovda gwida kwantitattiva dwar varjazzjonijiet bħal dawn, abbażi ta' bidla fil-metodoloġija tagħhom ta’ bidla massima fil-qabdiet ta' 20 % ’l fuq jew’l isfel minn sena għall-oħra, għal raġunijiet ta' prekawzjoni. Din il-gwida ntużat biex jiġu stabbiliti t-TACs proposti. Fejn m’hemm l-ebda parir xjentifiku, ġie segwit l-approċċ ta’ prekawzjoni, li jfisser tnaqqis ta’ prekawzjoni fit-TACs ta’ 20 %. Għal xi stokkijiet (l-aktar għall-istokkijiet mifruxin sew, il-klieb il-baħar u r-raja), il-parir se jinħareġ fil-ħarifa. Din il-proposta se jkollha bżonn tiġi aġġornata kif xieraq hekk kif jasal dak il-parir. Fl-aħħar nett, kif imsemmi hawn fuq, għal 13-il stokk il-parir jintuża għall-fini tal-implimentazzjoni tal-pjanijiet ta’ ġestjoni miftiehma. F’termini tax-xejriet attwali li qed naraw fl-evoluzzjoni tal-istokkijiet, jistgħu jiġu enfasizzati l-każijiet li ġejjin: L-ilmijiet Iberiċi Filwaqt li l-petrika u l-megrim huma f’kondizzjoni tajba u sfruttati b’mod sostenibbli, uħud mill-istokkijiet tal-iskampu jibqgħu kompletament eżawriti. Il-bijomassa tal-merluzz tan-Nofsinhar qed tkompli tiżdied, minkejja l-fatt li l-pressjoni tas-sajd fuq l-istokk għadha għolja. Ir-reazzjoni pożittiva tal-istokk tista' għalhekk tkun minħabba kundizzjonijiet ambjentali favorevoli. Sabiex jittieħed il-massimu minn dak kollu iggwadanjat minn din ix-xejra, huwa ġġustifikat tnaqqis fl-isforz tas-sajd skont il-pjan tas-sajd fit-tul applikabbli. Il-Bajja ta’ Biscay L-istokk tal-lingwata komuni fil-Bajja ta’ Biscay għadu f’kundizzjoni subottimali; L-ICES huwa tal-parir li jkun hemm tnaqqis fit-TAC għat-tielet sena konsekuttiva. Madankollu, it-TAC huwa muri bħala “pm” (pro memoria) f’din il-proposta għaliex il-partijiet interessati rilevanti ressqu miżuri għall-ġestjoni fit-tul ta’ dan l-istokk, u l-Kummissjoni qed tistenna l-parir xjentifiku dwar dawn il-miżuri proposti (mistenni f’Novembru 2013). Il-Baħar Ċeltiku Qed jidħol anqas l-ħut fiż-żona tas-sajd, u l-bijomassa naqset għall-istokkijiet ta’ importanza ekonomika kbira f’din iż-żona. Għalhekk, huwa propost tnaqqis sinifikanti fit-TACs fejn il-parir xjentifiku jitlob dan, pereżempju għall-bakkaljaw u l-merluzz tal-linja sewda. Il-livelli għoljin ta’ skartar huma problema persistenti, mhux biss fis-sajd tal-whitefish, iżda wkoll fis-sajd tal-pixxiċatt: il-lingwata u l-barbun tat-tbajja’ jinqabdu flimkien, iżda l-parir xjentifiku qed jindika azzjonijiet ta’ ġestjoni opposti, jiġifieri tnaqqis għal-lingwata u żieda għall-barbun tat-tbajja’. Il-problema hija aggravata minħabba d-diffikultà teknika li tinkiseb is-selettività għal-lingwata (jiġifieri li tippermetti li din l-ispeċi ma tinżammx fl-irkaptu tas-sajd, filwaqt li jinżamm il-barbun tat-tbajja’). Il-Punent tal-Iskozja F’din iż-żona, il-whitefish (il-bakkaljaw, il-merlangu, il-merluzz tal-linja sewda) huwa f’kundizzjoni ħażina, soġġetti għal livelli insostenibbli ta’ skartar. Il-bakkaljaw mhux qed jirkupra u huwa propost TAC ta' 0, anke jekk il-ġestjoni permezz tat-TAC waħidha tista' ma tkunx biżżejjed biex jitwaqqaf it-tnaqqis ta' dan l-istokk. Fil-fatt, is-sitwazzjoni tista’ tmur għall-agħar b'dan il-parir, li se jinħareġ f'Novembru għall-iskampu. Jekk, kif mistenni, dak il-parir jippermetti li jkun hemm żieda fit-TAC tal-iskampu, se jkun hemm aktar is-sajd għal dan l-istokk u riskju ta’ qabdiet dejjem aktar għoljin ta' stokkijiet tal-whitefish. Għalhekk, il-miżuri tas-selettività se jsiru kwistjoni urġenti. L-ICES ma kienx kapaċi jidentifika xi bidla fil-mortalità tal-bakkaljaw li tirriżulta mill-miżuri ta' selettività attwali adottati mill-flotot li joperaw f'din iż-żona. Il-Baħar Irlandiż L-istat tal-istokkijiet tal-bakkaljaw u tal-whiting f'din iż-żona għandhom jagħtu lok għal tħassib. B’mod simili għas-sitwazzjoni fil-Punent tal-Iskozja, ir-rati ta' skartar tal-whitefish għadhom għoljin u jidher li l-miżuri ta' selettività attwali huma insuffiċjenti. L-istokkijiet tal-lingwata u l-barbun tat-tbajja’ huma f’qagħda paragunabbli ma’ dik tal-Baħar Ċeltiku. L-STECF jikkonferma l-pariri mogħtija mill-ICES u, f’ċerti każijiet, jiżviluppahom aktar. Mezzi użati biex il-parir tal-esperti jkun disponibbli għall-pubbliku Ir-rapporti kollha tal-STECF huma disponibbli fuq il-websajt tad-DĠ MARE. Ir-rapporti kollha tal-ICES huma disponibbli fuq il-websajt tiegħu. Il-valutazzjoni tal-impatt Ir-regolament dwar l-opportunitajiet tas-sajd mhuwiex strument li jippermetti lill-Kunsill biex jadotta pakketti kumplessi ta' miżuri, u jrid ikun limitat għall-kamp ta’ applikazzjoni stabbilit mill-Artikolu 43(3) tat-Trattat. Għalhekk, huwa adattat ħafna għal approċċ ta’ ġestjoni skont ir-riżultati. Jekk il-politika fit-totalità tagħha taħdem aħjar, allura l-opportunitajiet tas-sajd annwali jitjiebu. Dan jinkludi, b’mod partikolari, il-miżuri tekniċi, il-ġestjoni tal-flotta, l-appoġġ strutturali, il-kontroll u l-infurzar, ir-regolazzjoni tas-swieq u l-integrazzjoni tal-għodod tal-ġestjoni f'politika marittima komprensiva. Madankollu, tibqa’ l-ħtieġa li r-regolament tal-opportunitajiet tas-sajd jintuża biex isiru l-aġġustamenti għall-konservazzjoni tal-bażi tar-riżorsi għall-industrija Ewropea tal-ħsad u tal-ipproċessar u biex jiġu evitati jew ikkoreġuti l-impatti negattivi ta' mortalità mis-sajd għolja wisq fuq l-ambjent tal-baħar. L-Unjoni adottat għadd ta’ pjanijiet ta’ ġestjoni pluriennali għal stokkijiet ta' importanza ekonomika ewlenija, fosthom għall-merluzz, il-bakkaljaw, il-pixxiċatt u oħrajn. Qabel jiġu adottati, pjanijiet bħal dawn huma suġġetti għar-rekwiżit ta’ Valutazzjoni tal-Impatt. Ladarba jkunu fis-seħħ, huma jistabbilixxu l-livelli tat-TACs li jridu jiġu ffissati għal dik is-sena partikolari sabiex jintlaħqu l-għanijiet tagħhom fit-tul. Il-Kummissjoni hija marbuta li tagħmel il-proposti tagħha għat-TACs skont dawn il-pjanijiet sakemm dawn jibqgħu validi u fis-seħħ. Minħabba f’hekk, ħafna mit-TACs kruċjali inklużi fil-proposta huma r-riżultat tal-Valutazzjoni tal-Impatt speċifika mwettqa għall-pjan li fuqu huma bbażati. Għall-bqija, u minkejja l-fatt li l-pjanijiet pluriennali jistgħu ma jkunux fis-seħħ, il-proposta tfittex li tevita approċċi fuq żmien qasir billi tiffavorixxi deċiżjonijiet ta’ sostenibbiltà fit-tul, filwaqt li jitqiesu l-inizjattivi tal-partijiet interessati u tal-RACs jekk ikunu ġew riveduti b'mod b’mod pożittiv mill-ICES u/jew l-STECF. F’ħafna każijiet, dan jinvolvi tnaqqis aktar gradwali tal-opportunitajiet tas-sajd. Il-politika lejn l-MSY li fuqha jissejjes l-approċċ ta’ ġestjoni fit-tul tal-Kummissjoni kienet is-suġġett ta’ analiżi dettaljata u ta’ valutazzjoni tal-impatt fil-qafas tar-riforma tal-PKS, proċess li mmaterjalizza fil-preżentazzjoni ta’ pakkett ta’ proposti fit-13 ta’ Lulju 2011 u issa laħqet l-istadju fejn il-koleġiżlaturi jaqblu dwar ix-xewqa li jiġi stabbilit l-għan tal-MSY fost dawk li għandhom jiggwidaw l-implimentazzjoni tal-PKS fid-deċennju li jmiss (ara t-Taqsima 2, hawn fuq). Il-proposta ta' riforma tal-Kummissjoni kienet debitament żviluppata fuq il-bażi ta’ Valutazzjoni tal-Impatt (SEC(2011) 891) li fil-kuntest tagħha ġie analizzat l-għan tal-MSY. Il-konklużjonijiet tagħha identifikaw dan l-għan bħala kundizzjoni neċessarja biex tinkiseb is-sostenibbiltà ambjentali, ekonomika u soċjali. Il-koleġiżlaturi aċċettaw ir-raġunament sottostanti l-proposta tal-Kummissjoni għal riforma u laħqu ftehim politiku f’Ġunju li għadda, fejn il-mira tal-MSY “... għandha tintlaħaq sal-2015, fejn ikun possibbli, u mhux aktar tard mill-2020 għall-istokkijiet kollha." Fir-rigward tal-opportunitajiet tas-sajd u l-istokkijiet tal-RFMO li huma maqsumin ma’ pajjiżi terzi, essenzjalment din il-proposta tittrasponi miżuri mifthema fuq livell internazzjonali. Kull element rilevanti biex jiġu vvalutati l-impatti possibbli tal-opportunitajiet tas-sajd huwa ttrattat fil-fażi ta’ preparazzjoni u tat-twettiq tan-negozjati internazzjonali li fil-qafas tagħhom huma mifthema l-opportunitajiet tas-sajd tal-Unjoni mal-partijiet terzi. 3. L-ELEMENTI LEGALI TAL-PROPOSTA Il-bażi legali Il-bażi legali ta' din il-proposta hija l-Artikolu 43(3) tat-Trattat dwar il-Funzjonament tal-Unjoni Ewropea. L-obbligi tal-Unjoni għall-isfruttar sostenibbli tar-riżorsi akkwatiċi ħajjin jirriżultaw mill-obbligi stipulati fl-Artikolu 2 tar-Regolament (KE) Nru 2371/2002. Is-sommarju tal-proposta Il-proposta tistabbilixxi l-limitazzjonijiet tal-qbid u tal-isforz applikabbli għas-sajd tal-Unjoni sabiex jinkiseb l-għan tal-PKS li jkun żgurat sajd f’livelli li huma sostenibbli f'termini ambjentali, ekonomiċi u soċjali. L-applikazzjoni Id-dispożizzjonijiet fil-qasam tal-proposta huma applikabbli sal-31 ta’ Diċembru 2014, bl-eċċezzjoni ta’ ċerti dispożizzjonijiet dwar il-limitazzjonijiet tal-isforz, li huma applikabbli sal-31 ta' Jannar 2015, u ċerti TACs b’ċikli staġjonali speċifiċi (eż. il-kapelin fl-ilmijiet tal-Groenlandja). Il-prinċipju tas-sussidjarjetà Il-proposta taqa’ taħt il-kompetenza esklużiva tal-Unjoni, kif imsemmi fl-Artikolu 3(1)(d) tat-Trattat. Għalhekk, il-prinċipju tas-sussidjarjetà ma japplikax. Il-prinċipju tal-proporzjonalità Il-proposta tikkonforma mal-prinċipju tal-proporzjonalità għar-raġuni li ġejja: il-PKS hija politika komuni. Skont l-Artikolu 43(3) tat-Trattat, l-adozzjoni ta’ miżuri dwar l-iffissar u l-allokazzjoni tal-opportunitajiet tas-sajd hija r-responsabbiltà tal-Kunsill. Ir-Regolament tal-Kunsill propost jalloka l-opportunitajiet tas-sajd lill-Istati Membri. B’kunsiderazzjoni għall-Artikolu 20(3) tar-Regolament (KE) Nru 2371/2002, l-Istati Membri huma liberi li, min-naħa tagħhom, jallokaw opportunitajiet bħal dawn fost ir-reġjuni jew l-operaturi kif iħossu li jkun xieraq. Għalhekk, l-Istati Membri għandhom spazju kemm iridu biex jimmanuvraw dwar deċiżjonijiet relatati mal-mudell soċjali/ekonomiku tal-għażla tagħhom biex jisfruttaw l-opportunitajiet tas-sajd allokati lilhom. Il-proposta ma għandha l-ebda implikazzjoni finanzjarja ġdida għall-Istati Membri. Dan ir-Regolament jiġi adottat mill-Kunsill kull sena, u l-mezzi pubbliċi u privati biex jiġi implimentat diġà jeżistu. L-għażla tal-istrumenti L-istrument li qed jiġi propost: Regolament. 4. L-IMPLIKAZZJONI BAĠITARJA Il-proposta ma għandha l-ebda implikazzjoni għall-baġit tal-Unjoni. 5. INFORMAZZJONI ADDIZZJONALI Is-simplifikazzjoni Il-proposta tipprovdi għas-simplifikazzjoni tal-proċeduri amministrattivi għall-awtoritajiet pubbliċi (tal-Unjoni jew nazzjonali), b’mod partikolari fir-rigward tar-rekwiżiti marbuta mal-ġestjoni tal-isforzi. Il-klawżola ta' analiżi/reviżjoni/sunset Il-proposta tirrigwarda Regolament annwali għall-2014 u għalhekk ma tinkludix klawżola ta' reviżjoni. Spjegazzjoni ddettaljata tal-proposta Din il-proposta hija limitata għall-iffissar u l-allokazzjoni tal-opportunitajiet tas-sajd u tal-kundizzjonijiet li huma marbutin b’mod funzjonali mal-użu ta’ dawk l-opportunitajiet. Għal għadd ta’ stokkijiet bħall-merluzz, il-lingwata, il-barbun tat-tbajja' u l-iskampu, l-opportunitajiet tas-sajd ġew stabbiliti skont ir-regoli stabbiliti fil-pjanijiet pluriennali rilevanti. Għall-istokkijiet li għalihom l-industrija pproponiet strateġija ta' ġestjoni fit-tul li ġiet ivvalutata bħala effikaċi u ta' prekawzjoni mill-kopri konsultattivi xjentifiċi (eż. l-aringa fil-Baħar Ċeltiku, il-proposta ssegwi r-regoli tal-kontroll tal-ħsad stipulati hemmhekk. Fir-rigward tal-istokkijiet tal-bakkaljaw fil-Kattegat, il-parir għall-2014 huwa l-istess bħall-parir għall-2013, jiġifieri li fuq il-bażi ta’ konsiderazzjonijiet ta’ prekawzjoni ma għandu jkun hemm l-ebda sajd dirett tal-ispeċi f’din iż-żona, u l-qabdiet inċidentali u l-iskartar għandhom jiġu mminimizzati. Dan l-istokk b'dejta limitata għalhekk jaqa’ taħt l-Artikolu 9 tal-pjan tal-bakkaljaw[3]; b’konsegwenza, huwa propost tnaqqis tat-TAC tnaqqis ta’ 20 %. L-istess dispożizzjoni tapplika għall-bakkaljaw fil-Baħar Irlandiż u, għalhekk, hawnhekk ukoll huwa propost tnaqqis ta’ 20 %. F’dak li jirrigwarda l-bakkaljaw fil-Punent tal-Iskozja, il-parir fuq il-bażi tal-approċċ MSY jirrakkomanda li fl-2014 jiġi evitat is-sajd dirett u minimizzati l-qabdiet inċidentali u l-iskartar; konsegwentement, hekk kif ġara fl-2013, il-Kummissjoni tipproponi TAC ta’ 0 bi kwota ta' 1,5 % tal-iżbarkar. Din is-sitwazzjoni diffiċli tal-bakkaljaw fil-Punent tal-Iskozja hija estremament serja: Ma kien hemm l-ebda tnaqqis fl-isforz tas-sajd f’din iż-żona, abbażi ta’ miżuri alternattivi biex jiġi evitat il-bakkaljaw u jitnaqqas l-iskartar tal-bakkaljaw li, fil-prattika, mhumiex ikunu effettivi fid-dawl tal-istimi għoljin rikorrenti ta' skartar (li bħalissa huwa ta’ madwar 71 %). L-istokk huwa b'mod ċar f’kapaċità riproduttiva indebolita, b’bijomassa baxxa, u b'reklutaġġ baxx. F’dawn il-kundizzjonijiet, anke TAC ta' żero – għalkemm l-unika alternattiva rakkomandabbli – waħidha ma tistax tiżgura l-irkuprar tal-istokk. Jeħtieġ li din tiġi kkumplimentata b’miżuri addizzjonali biex effettivament jiġu evitati l-qabdiet mhux mixtieqa u jitnaqqas l-iskartar b'mod sinifikanti. Fir-rigward tal-opportunitajiet tas-sajd stipulati f’dan ir-Regolament f’termini tal-isforz tas-sajd, dawn jirrigwardaw l-istokkijiet tal-bakkaljaw, tal-lingwata fil-Kanal tal-Punent, tal-merluzz tan-Nofsinhar u tal-iskampu. Dawn l-istokkijiet huma rregolati mill-pjanijiet ta’ ġestjoni rispettivi tagħhom. Fil-każ tat-tliet l-istokkijiet tal-bakkaljaw imsemmija hawn fuq (Kattegat, il-Baħar Irlandiż, il-Punent tal-Iskozja), huwa importanti ħafna li jkun hemm tnaqqis reali fl-isforz tas-sajd, ukoll għar-raġunijiet imsemmija hawn fuq, u b’hekk huwa propost tnaqqis tal-isforz skont l-Artikolu 12(4)(b) tal-pjan. Fil-każ tal-merlozz tan-Nofsinhar, tal-iskampu u tal-lingwata tal-Kanal tal-Punent, matul l-2014 se tkompli tapplika s-sistema ta' ġestjoni tal-jiem fuq il-baħar għal kull tip ta' bastiment li kellu rekord fil-passat b’rabta mas-sajd għal dawn l-istokkijiet, iżda r-Regolament propost se jkompli jippermetti lill-Istati Membri japplikaw sistema ta' jiem kilowatt sabiex jagħmlu użu aktar effikaċi mill-opportunitajiet tas-sajd u sabiex jistimulaw il-prattiki ta’ konservazzjoni bi qbil mas-settur tas-sajd. Fil-każ tas-sajd għal-lingwata tal-Punent tal-Kanal, il-proposta timmira li tissimplifika l-istabbiliment ta’ massimi tal-isforz (jiem addizzjonali) applikabbli għal kull Stat Membru, b’mod li diġà wera li huwa effiċjenti fir-rigward għall-merluzz tan-Nofsinhar u għall-iskampu fl-opportunitajiet tas-sajd mill-2011. B’dan il-mod, mill-2014’il quddiem, iċ-ċifra attwali għal kull Stat Membru se tkun speċifikata fir-Regolament dwar l-Opportunitajiet fis-Sajd. Dan se jippermetti proċess aktar trasparenti biex jiġu riallokati l-jiem fuq il-baħar irkuprati mill-bastimenti skreppjati f’dan is-sajd, u li jirriżultaw f’ċifri speċifiċi għal kull Stat Membru. Dan ir-Regolament, għar-raba' darba fl-eżerċizzju regolatorju annwali dwar l-opportunitajiet tas-sajd, jagħti s-setgħa lill-Istati Membri relevanti biex jadottaw ċerti TACs mill-Istati Membri nfushom, għalkemm taħt obbligu li jaġixxu f’konformità mal-għanijiet tal-PKS. Barra minn hekk, kif imsemmi hawn fuq, il-proposta tinkludi wkoll limiti tal-qbid miftiehma fil-kuntest ta’ ċerti RFMOs u li jirriżultaw minn negozjati ma’ pajjiżi terzi (l-istokkijiet maqsuma), li ħafna minnhom jibqgħu “pro memoria” għalissa u sal-konkluzjonijiet tan-negozjati internazzjonali rilevanti. 2013/0366 (NLE) Proposta għal REGOLAMENT TAL-KUNSILL li jiffissa għall-2014 l-opportunitajiet tas-sajd għal ċerti stokkijiet tal-ħut u gruppi ta' stokkijiet tal-ħut, applikabbli fl-ilmijiet tal-UE u, għal bastimenti tal-UE, f'ċerti ilmijiet mhux tal-UE IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(3) tiegħu, Wara li kkunsidra l-proposta mill-Kummissjoni Ewropea, Billi: (1) Ir-Regolament tal-Kunsill (KE) Nru 2371/2002[4] jirrikjedi li l-miżuri li jirregolaw l-aċċess għall-ilmijiet u r-riżorsi u t-twettiq sostenibbli tal-attivitajiet tas-sajd ikunu stabbiliti b’kont meħud tal-parir xjentifiku, tekniku u ekonomiku disponibbli u, b’mod partikolari, tar-rapporti magħmula mill-Kumitat Xjentifiku, Tekniku u Ekonomiku għas-Sajd (STECF), kif ukoll fid-dawl ta’ kull parir li jasal mingħand il-Kunsilli Konsultattivi Reġjonali. (2) Il-Kunsill għandu r-responsabbiltà li jadotta miżuri dwar l-iffissar u l-allokazzjoni tal-opportunitajiet tas-sajd, inklużi ċerti kundizzjonijiet li huma funzjonalment marbuta magħhom, kif xieraq. L-opportunitajiet tas-sajd għandhom jitqassmu fost l-Istati Membri b'tali mod li f'kull Stat Membru tiġi żgurata stabbiltà relattiva tal-attivitajiet tas-sajd għal kull stokk jew għal kull attività tas-sajd u filwaqt li jitqiesu kif xieraq l-għanijiet tal-Politika Komuni tas-Sajd stabbiliti fir-Regolament (KE) Nru 2371/2002. (3) Il-qabda totali permessibbli (TACs) għandha tiġi stabbilita abbażi tal-parir xjentifiku disponibbli, filwaqt li jitqiesu l-aspetti bijoloġiċi u soċjoekonomiċi u filwaqt li jiġi żgurat trattament ġust bejn is-setturi tas-sajd, kif ukoll fid-dawl tal-opinjonijiet espressi waqt il-konsultazzjoni mal-partijiet interessati, b’mod partikolari fil-laqgħat tal-Kunsilli Konsultattivi Reġjonali kkonċernati. (4) Għall-istokkijiet li huma soġġetti għal pjanijiet pluriennali speċifiċi, it-TACs għandhom jiġu ffissati skont ir-regoli stipulati f'dawk il-pjanijiet. Konsegwentement, it-TACs għall-istokkijiet tal-merluzz tan-Nofsinhar u tal-iskampu, tal-lingwata fil-Kanal tal-Punent, tal-barbun tat-tbajja’ u tal-lingwata fil-Baħar tat-Tramuntana, tal-aringa fil-Punent tal-Iskozja, tal-bakkaljaw fil-Kattegat, fil-Punent tal-Iskozja, fil-Baħar Irlandiż, fil-Baħar tat-Tramuntana, fi Skagerrak u l-Kanal tal-Lvant u tat-tonn fil-Lvant tal-Atlantiku u fil-Mediterran għandhom ikunu stabbiliti f’konformità mar-regoli stipulati: Ir-Regolament tal-Kunsill (KE) Nru 2166/2005[5]; Ir-Regolament tal-Kunsill (KE) Nru 509/2007[6]; Ir-Regolament tal-Kunsill (KE) Nru 676/2007[7]; Ir-Regolament tal-Kunsill (KE) Nru 1300/2008[8]; Ir-Regolament tal-Kunsill (KE) Nru 1342/2008[9] (il-"Pjan tal-Bakkaljaw") u r-Regolament tal-Kunsill (KE) Nru 302/2009[10]. Madankollu, fir-rigward tal-istokkjiet tal-merluzz tat-Tramuntana (ir-Regolament tal-Kunsill (KE) Nru 811/2004[11]) u l-lingwata fil-Bajja ta' Biscay (ir-Regolament tal-Kunsill (KE) Nru 388/2006[12]), il-miri minimi tal-pjanijiet rilevanti ta' rkupru u ġestjoni ntlaħqu u għalhekk, huwa xieraq li jiġi segwit il-parir xjentifiku pprovdut sabiex jinkisbu u jinżammu t-TACs fil-livelli tar-rendiment massimu sostenibbli, skont kif ikun il-każ. (5) Għal stokkijiet li għalihom m'hemmx biżżejjed dejta jew li d-dejta li hemm dwarhom mhijiex affidabbli sabiex jiġu pprovduti stimi tad-daqs tal-istokk, il-miżuri ta’ ġestjoni u l-livelli tat-TAC għandhom isegwu l-approċċ ta’ prekawzjoni għall-ġestjoni tas-sajd kif iddefinit fil-punt (i) tal-Artikolu 3 tar-Regolament tal-Kunsill (KE) Nru 2371/2002, filwaqt li jqisu fatturi speċifiċi għall-istokk, inklużi, b'mod partikolari, informazzjoni disponibbli dwar ix-xejriet tal-istokk u kunsiderazzjonijiet ta’ sajd imħallat. (6) Skont l-Artikolu 2 tar-Regolament tal-Kunsill (KE) Nru 847/96 tas-6 ta' Mejju 1996[13], huwa meħtieġ li jiġu identifikati l-istokkijiet li huma suġġetti għall-miżuri varji msemmija fih. (7) Fejn TAC relatata ma’ stokk tkun allokata lil Stat Membru wieħed biss, huwa xieraq li dak l-Istat Membru jingħata s-setgħa jistabbilixxi l-livell ta’ dan it-TAC skont l-Artikolu 2(1) tat-Trattat. Għandhom isiru dispożizzjonijiet biex ikun żgurat li, meta jkun qed jiffissa dak il-livell tat-TAC, l-Istat Membru kkonċernat jaġixxi b'mod li jkun totalment konsistenti mal-prinċipji u r-regoli tal-Politika Komuni tas-Sajd. (8) Jeħtieġ li jiġu stabbiliti l-limiti massimi tal-isforz tas-sajd permessi għall-2014 skont l-Artikolu 8 tar-Regolament (KE) Nru 2166/2005, l-Artikolu 9 tar-Regolament (KE) Nru 676/2007, l-Artikolu 5 tar-Regolament (KE) Nru 509/2007, l-Artikoli 11 u 12 tar-Regolament (KE) Nru 1342/2008, u l-Artikoli 5 u 9 tar-Regolament 302/2009, filwaqt li jitqies ir-Regolament tal-Kunsill (KE) Nru 754/2009[14]. (9) Fid-dawl tal-pariri xjentifiċi l-aktar reċenti mill-ICES u skont l-impenji internazzjonali fil-kuntest tal-Konvenzjoni tas-Sajd tal-Atlantiku tal-Grigal (NEAFC), huwa meħtieġ li l-isforz tas-sajd għal ċerti tipi ta’ speċijiet tal-baħar fond ikun limitat. (10) Għal ċerti speċijiet, bħal ċerti speċijiet ta’ klieb il-baħar, anke attività limitata tas-sajd tista' twassal għal riskju serju għall-konservazzjoni tagħhom. Għalhekk, l-opportunitajiet tas-sajd għal speċijiet bħal dawn għandhom ikunu ristretti bis-sħiħ permezz ta’ projbizzjoni ġenerali tas-sajd għal dawk l-ispeċijiet. (11) L-użu tal-opportunitajiet tas-sajd disponibbli għall-bastimenti tal-UE stabbiliti f’dan ir-Regolament huwa suġġett għar-Regolament tal-Kunsill (KE) Nru 1224/2009[15], u b’mod partikolari għall-Artikoli 33 u 34 ta’ dak ir-Regolament, fir-rigward tar-reġistrazzjoni tal-qabdiet u tal-isforz tas-sajd u n-notifika tad-dejta dwar l-eżawriment tal-opportunitajiet tas-sajd. Għalhekk, jeħtieġ li jiġu speċifikati l-kodiċijiet li l-Istati Membri għandhom jużaw meta jibagħtu d-dejta lill-Kummissjoni dwar l-iżbarkar tal-istokkijiet li huma suġġetti għal dan ir-Regolament. (12) Għal ċerti TACs, l-Istati Membri għandhom jitħallew jagħtu allokazzjonijiet addizzjonali lill-bastimenti li jipparteċipaw fi provi dwar attivitajiet tas-sajd iddokumentati bis-sħiħ. L-għan ta’ dawn il-provi huwa li jittestjaw sistema ta’ qbid skont il-kwota, jiġifieri sistema fejn il-qabdiet kollha għandhom jiġu żbarkati l-art u jingħaddu u jitnaqqsu mill-kwoti sabiex jiġi evitat l-iskartar tal-ħut u l-ħela ta’ riżorsi tal-ħut li mill-bqija kienu jkunu jistgħu jintużaw. Skartar ta’ ħut mhux ikkontrollat huwa ta’ theddida għas-sostenibbiltà fit-tul tal-ħut bħala ġid pubbliku u b’hekk huwa ta’ theddida għall-għanijiet tal-Politika Komuni tas-Sajd. B’kuntrast ma’ dan, is-sistemi ta’ qbid skont il-kwota minnhom infushom jippreżentaw lis-sajjieda b'inċentiv biex jisfruttaw bl-aħjar mod is-selettività tal-qbid tal-operazzjonijiet tagħhom. Sabiex tintlaħaq ġestjoni razzjonalizzata tal-iskartar, sajd iddokumentat b'mod sħiħ għandu jkopri kull operazzjoni fuq il-baħar, aktar milli dak li jiġi żbarkat fil-port. Il-kundizzjonijiet għall-Istati Membri biex jagħtu allokazzjonijiet addizzjonali bħal dawn għalhekk iridu jinkludu l-obbligu li jiżguraw l-użu ta' kameras tat-televiżjoni b'ċirkwit magħluq (CCTV) assoċjati ma’ sistema ta' sensers (minn hawn ’il quddiem imsejħa flimkien bħala “sistema tas-CCTV”). Dan għandu jippermetti r-reġistrazzjoni, fid-dettall, tal-partijiet kollha tal-qabdiet, kemm dawk miżmuma, kif ukoll dawk skartati. Sistema bbażata fuq l-osservazzjoni umana, b’nies li jaħdmu f'ħin reali abbord il-bastiment, tkun anqas effiċjenti, tkun tiswa iżjed u tkun anqas affidabbli. Konsegwentement, l-użu ta’ sistemi tas-CCTV, bħalissa, huwa prerekwiżit għas-suċċess ta’ skemi ta’ tnaqqis tal-iskartar tal-ħut bħas-sajd iddokumentat bis-sħiħ. Fl-użu tat-tali sistema, għandu jkunu hemm konformità mar-rekwiżiti tad-Direttiva 95/46/KE tal-Parlament Ewropew u tal-Kunsill[16]. (13) Sabiex ikun żgurat li l-provi tas-sajd iddokumentati bis-sħiħ ikunu jistgħu jevalwaw b’mod effettiv il-potenzjal tas-sistemi ta’ qbid skont il-kwota li jikkontrollaw b’mod assolut il-mortalità mis-sajd tal-istokkijiet ikkonċernati, jeħtieġ li l-ħut kollu li jinqabad f'dawk il-provi, inkluż dak taħt id-daqs minimu tal-iżbark, jingħadd u jitnaqqas mill-allokazzjoni totali assenjata lill-bastiment parteċipanti, u li l-operazzjonijiet tas-sajd jieqfu meta dik l-allokazzjoni totali tkun intużat kollha minn dak il-bastiment. Huwa wkoll xieraq li jiġu permessi t-trasferimenti tal-allokazzjonijiet bejn il-bastimenti li jkunu qed jipparteċipaw fil-provi tas-sajd iddokumentati bis-sħiħ u dawk li ma jkunux qed jipparteċipaw fihom sakemm ikun jista' jintwera' li ma jiżdiedx l-iskartar minn bastimenti mhux parteċipanti. (14) Skont il-pariri tal-Kunsill Internazzjonali għall-Esplorazzjoni tal-Baħar (ICES), huwa xieraq li tinżamm u tiġi riveduta sistema għall-ġestjoni taċ-ċiċċirell fl-ilmijiet tal-UE tad-diviżjonijiet IIa u IIIa tal-ICES u tas-subżona IV tal-ICES. (15) [Għandha tiġi kkompletata wara konsultazzjonijiet man-Norveġja] (16) [Għandha tiġi kkompletata wara l-laqgħa annwali tal-Kummissjoni Internazzjonali għall-Konservazzjoni tat-Tonn tal-Atlantiku (ICCAT)]. (17) Skont l-Adeżjoni tar-Repubblika tal-Kroazja mal-Unjoni Ewropea f’Lulju 2013, id-dispożizzjonijiet dwar l-opportunitajiet tas-sajd għall-Kroazja huma inklużi f’dan ir-Regolament. (18) [Għandha tiġi kkompletata wara l-laqgħa annwali tal-Kummissjoni għall-Konservazzjoni tar-Riżorsi Marittimi Ħajjin tal-Antartiku (CCAMLR)]. (19) Fil-laqgħa annwali tagħha fl-2013, il-Kummissjoni għat-Tonn tal-Oċean Indjan (IOTC) adottat Riżoluzzjoni li għandha fil-mira l-protezzjoni tal-klieb il-baħar tal-qarnuna bajda oċeaniċi u applikabbli għal bastimenti tas-sajd fir-Reġistru ta’ Bastimenti Awtorizzati tal-IOTC billi pprojbixxiet, bħala miżura interim pilota, iż-żamma abbord, it-trażbord, l-iżbar jew il-ħażna ta' karkassa sħiħa jew parti minnha ta' kelb il-baħar tal-qarnuna bajda oċeaniku. Ir-riżoluzzjoni tipprovdi għal eċċezzjoni għal sajd artiġjanali, jiġifieri bastimenti tas-sajd involuti f’operazzjonijiet tas-sajd fi ħdan iż-Żoni Ekonomiċi Esklussivi (ŻEE) tal-Istat Membru li jkunu qed itajru l-bandiera tiegħu. (20) [Għandha tiġi kkompletata wara li laqgħa annwali tal-Organizzazzjoni Reġjonali għall-Ġestjoni tas-Sajd fin-Nofsinhar tal-Paċifiku (SPRFMO)]. (21) Matul l-84 Laqgħa Annwali fl-2013, il-Kummissjoni Inter-Amerikana tat-Tonn Tropikali (IATTC) żammet il-miżuri ta’ konservazzjoni għat-tonna safra, it-tonn għajnu kbira u l-palamit. L-IATTC adottat ukoll riżoluzzjoni dwar il-konservazzjoni ta’ klieb il-baħar tal-qarnuna bajda oċeaniku. Dawk il-miżuri għandhom ikomplu jiġu implimentati fil-liġi tal-Unjoni. (22) [Għandha tiġi kkompletata wara li laqgħa annwali tal-Organizzazzjoni tas-Sajd tal-Atlantiku tax-Xlokk (SEAFO)]. (23) [Għandha tiġi kkompletata wara li laqgħa annwali tal-Kummissjoni għas-Sajd fil-Punent tal-Paċifiku u l-Paċifiku Ċentrali (WCPFC)]. (24) [Għandha tiġi kkompletata wara li jiġu adottati miżuri fil-kuntest tal-Konvenzjoni dwar il-Konservazzjoni u l-Ġestjoni tar-riżorsi tal-Pollakkju Iswed fil-Baħar Bering ċentrali]. (25) Fil-35 Laqgħa Annwali fl-2013, l-Organizzazzjoni tas-Sajd fl-Atlantiku tal-Majjistral (NAFO) adottat għadd ta' opportunitajiet tas-sajd għall-2014 għal ċerti stokkijiet fis-Subżoni 1-4 taż-Żona tal-Konvenzjoni tan-NAFO. F'dan il-kuntest, in-NAFO adottat proċedura għal żieda għat-TAC għall-merluzz abjad fis-Subdiviżjoni 3NO tan-NAFO ffissat għall-2014, jew jiġu ssodisfati ċerti kundizzjonijiet relatati mas-sitwazzjoni ta' dan l-istokk. Parti Kontraenti man-NAFO tista' tinnotifika lis-Segretarju Eżekuttiv tan-NAFO li ġew osservati livelli ogħla ta' qabdiet min-normal għal kull unità tal-isforz għall-istokk tal-merluzz abjad fis-Subdiviżjoni 3NO tan-NAFO. Jekk iż-żieda tat-TAC fl-2014 tiġi kkonfermata minn vot pożittiv fin-NAFO, għandha tiġi implimentata fil-liġi tal-Unjoni u l-kwoti tal-Istati Membri kkonċernati għandhom jiżdiedu. (26) Ċerti miżuri internazzjonali li joħolqu jew jirrestrinġu l-opportunitajiet tas-sajd għall-Unjoni huma adottati mill-Organizzazzjonijiet Reġjonali tal-Ġestjoni tas-Sajd (RFMOs) rilevanti fl-aħħar tas-sena u jiġu applikabbli qabel id-dħul fis-seħħ ta’ dan ir-Regolament. Għalhekk, huwa meħtieġ li d-dispożizzjonijiet li jimplimentaw dawn il-miżuri fil-liġi tal-Unjoni japplikaw b'mod retroattiv. B’mod partikolari, peress li l-istaġun tas-sajd fiż-Żona tal-Konvenzjoni tas-CCAMLR (Kummissjoni għall-Konservazzjoni tar-Riżorsi Marittimi Ħajjin tal-Antartiku) jirrikorri mill-1 ta’ Diċembru sat-30 ta’ Novembru, u għalhekk ċerti opportunitajiet tas-sajd jew projbizzjonijiet fiż-Żona tal-Konvenzjoni tas-CCAMLR huma stipulati għal perijodu li jibda mill-1 ta’ Diċembru 2013, huwa xieraq li d-dispożizzjonijiet rilevanti ta' dan ir-Regolament japplikaw minn dik id-data. Tali applikazzjoni retroattiva se tkun mingħajr preġudizzju għall-prinċipju tal-aspettattivi leġittimi peress li l-membri tas-CCAMLR huma pprojbiti milli jistadu fiż-żona tal-Konvenzjoni CCAMLR mingħajr awtorizzazzjoni. (27) Skont id-dikjarazzjoni tal-Unjoni lir-Repubblika Bolivarjana tal-Venezwela ("il-Venezwela") dwar l-għoti ta’ opportunitajiet tas-sajd fl-ilmijiet tal-UE lil bastimenti tas-sajd li jtajru l-bandiera fiż-ŻEE ’l barra mill-kosta tal-Gujana Franċiża[17], huwa meħtieġ li jiġu ffissati l-opportunitajiet tas-sajd għall-isnappers disponibbli lill-Venezwela fl-ilmijiet tal-UE. (28) Sabiex jiġu żgurati kundizzjonijiet uniformi għall-implimentazzjoni fir-rigward tal-għoti lil Stat Membru individwali ta’ awtorizzazzjoni sabiex jibbenefika mis-sistema ta’ ġestjoni tal-allokazzjonijiet tal-isforzi tas-sajd tiegħu skont sistema tal-kilowatt/jiem, għandhom jiġu kkonferiti setgħat ta' implimentazzjoni lill-Kummissjoni. (29) Sabiex ikunu żgurati kundizzjonijiet uniformi għall-implimentazzjoni ta’ dan ir-Regolament, il-Kummissjoni għandha tingħata setgħat ta’ implimentazzjoni relatati mal-għoti ta’ jiem addizzjonali fuq il-baħar għall-waqfien permanenti tal-attivitajiet tas-sajd jew għat-titjib tal-kopertura tal-osservazzjoni xjentifika kif ukoll għall-istabbiliment tal-formati tal-ispreadsheets għall-ġbir u t-trażmissjoni tal-informazzjoni dwar it-trasferiment tal-jiem fuq il-baħar bejn il-bastimenti tas-sajd li jtajru l-bandiera ta’ Stat Membru. Dawn is-setgħat għandhom jiġu eżerċitati skont ir-Regolament (UE) Nru 182/2011[18]. (30) Sabiex tiġi evitata l-interruzzjoni tal-attivitajiet tas-sajd u biex jiġi żgurat l-għajxien tas-sajjieda tal-Unjoni, dan ir-Regolament għandu japplika mill-1 ta’ Jannar 2014, ħlief għad-dispożizzjonijiet dwar il-limiti tal-isforz, li għandhom japplikaw mill-1 ta’ Frar 2014, u dispożizzjonijiet speċifiċi f’reġjuni partikolari, li għandu jkollhom data speċifika ta’ applikazzjoni. Għal raġunijiet ta' urġenza, dan ir-Regolament għandu jidħol fis-seħħ immedjatament wara l-pubblikazzjoni tiegħu. (31) L-opportunitajiet tas-sajd għandhom jintużaw f'konformità sħiħa mal-leġiżlazzjoni applikabbli tal-Unjoni. ADOTTA DAN IR-REGOLAMENT: TITOLU I DISPOŻIZZJONIJIET ĠENERALI Artikolu 1 Is-suġġett 1. Dan ir-Regolament jiffissa l-opportunitajiet tas-sajd disponibbli fl-ilmijiet tal-UE u, għall-bastimenti tal-UE, f’ċerti ilmijiet mhux tal-UE għal ċerti stokkijiet tal-ħut u grupp ta' stokkijiet tal-ħut. 2. L-opportunitajiet tas-sajd imsemmija fil-paragrafu 1 għandhom jinkludu: (a) il-limiti tal-qbid għas-sena 2014 u, fejn speċifikat f'dan ir-Regolament, għas-sena 2015; (b) il-limiti tal-isforz tas-sajd għall-perjodu mill-1 ta' Frar 2014 sal-31 ta' Jannar 2015; (c) l-opportunitajiet tas-sajd għall-perjodu mill-1 ta’ Diċembru 2013 sat-30 ta’ Novembru 2014 għal ċerti stokkijiet fiż-Żona tal-Konvenzjoni tas-CCAMLR; (d) l-opportunitajiet tas-sajd għall-perjodi stipulati fl-Artikolu 32 għal ċerti stokkijiet fiż-Żona tal-Konvenzjoni tal-IATTC għas-sena 2014 u, fejn speċifikat f'dan ir-Regolament, għas-sena 2015. Artikolu 2 Il-kamp ta’ applikazzjoni Dan ir-Regolament għandu japplika għall-bastimenti li ġejjin: (a) il-bastimenti tal-UE; (b) il-bastimenti ta’ pajjiżi terzi fl-ilmijiet tal-UE. Artikolu 3 Id-definizzjonijiet Għall-finijiet ta’ dan ir-Regolament, għandhom japplikaw id-definizzjonijiet li ġejjin: (a) "bastiment tal-UE" tfisser bastiment tas-sajd li jtajjar il-bandiera ta' Stat Membru u li jkun irreġistrat fl-Unjoni; (b) "bastiment ta' pajjiż terz" tfisser bastiment tas-sajd li jtajjar il-bandiera ta' pajjiż terz u li huwa rreġistrat fih; (c) "ilmijiet tal-UE" tfisser l-ilmijiet li jaqgħu taħt is-sovranità jew il-ġuriżdizzjoni tal-Istati Membri, ħlief għall-ilmijiet li jmissu mal-pajjiżi u t-territorji extra-Ewropej elenkati fl-Anness II tat-Trattat; (d) "ilmijiet internazzjonali" tfisser ilmijiet li ma jaqgħu taħt is-sovranità jew il-ġuriżdizzjoni ta’ ebda Stat; (e) "qabda totali permissibbli" (TAC) tfisser il-kwantità li tista’ tinqabad u tiġi żbarkata minn kull stokk ta’ ħut kull sena; (f) "kwota" tfisser proporzjon mit-TAC allokat lill-Unjoni Ewropea jew lil Stat Membru; (g) “valutazzjonijiet analitiċi” tfisser evalwazzjoni kwantitattiva tax-xejriet fi stokk partikolari, abbażi ta’ dejta dwar il-bijoloġija u l-isfruttar tal-istokk, li l-analiżi xjentifika tkun indikat bħala dejta li hija ta' kwalità ta’ livell tajjeb biżżejjed biex abbażi tagħha jiġu pprovduti l-pariri xjentifiċi dwar l-għażliet għall-qabdiet futuri. (h) "daqs tal-malja" tfisser id-daqs tal-malja tax-xbieki tas-sajd kif stabbilit skont ir-Regolament (KE) Nru 517/2008[19]; (i) "reġistru tal-flotta tas-sajd tal-UE" tfisser ir-reġistru stabbilit mill-Kummissjoni skont l-Artikolu 15(3) tar-Regolament (KE) Nru 2371/2002; (j) ‘ġurnal ta' abbord tas-sajd’ tfisser il-ġurnal ta' abbord imsemmi fl-Artikolu 14 tar-Regolament (KE) Nru 1224/2009. Artikolu 4 Iż-żoni tas-sajd Għall-finijiet ta’ dan ir-Regolament, għandhom japplikaw id-definizzjonijiet taż-żoni li ġejjin: (a) iż-żoni tal-ICES (il-Kunsill Internazzjonali għall-Esplorazzjoni tal-Baħar) huma ż-żoni ġeografiċi speċifikati fl-Anness III tar-Regolament (KE) Nru 218/2009[20]; (b) "Skagerrak" tfisser iż-żona ġeografika kkonfinata fil-Punent minn linja miġbuda mill-fanal ta’ Hanstholm għall-fanal ta’ Lindesnes u fin-Nofsinhar minn linja miġbuda mill-fanal ta’ Skagen għall-fanal ta’ Tistlarna u minn dan il-punt għall-eqreb punt tal-kosta Svediża; (c) "Kattegat" tfisser iż-żona ġeografika kkonfinata fit-Tramuntana minn linja miġbuda mill-fanal ta’ Skagen għall-fanal ta’ Tistlarna u minn dak il-punt għall-eqreb punt tal-kosta Svediża u fin-Nofsinhar minn linja miġbuda minn Hasenøre għal Gnibens Spids, minn Korshage għal Spodsbjerg u minn Gilbjerg Hoved għal Kullen; (d) "Unità Funzjonali 16 tas-Subżona VII tal-ICES" tfisser iż-żona ġeografika kkonfinata minn linji rombu li jgħaqqdu flimkien il-pożizzjonijiet li ġejjin b’mod sekwenzjali: – 53° 30' N 15° 00' W, – 53° 30' N 11 ° 00' W, – 51 ° 30' N 11 ° 00' W, – 51 ° 30' N 13 ° 00' W, – 51 ° 00' N 13 ° 00' W, – 51 ° 00' N 15° 00' W, – 53° 30' N 15° 00' W; (e) "il-Golf ta’ Cádiz" tfisser iż-żona ġeografika tad-diviżjoni IXa tal-ICES li tinsab fil-Lvant tal-lonġitudni 7º 23' 48″ W; (f) iż-żoni tas-CECAF (il-Kumitat tas-Sajd għall-Atlantiku Ċentrali tal-Lvant) huma ż-żoni ġeografiċi speċifikati fl-Anness II tar-Regolament (KE) Nru 216/2009 tal-Parlament Ewropew u tal-Kunsill[21]; (g) iż-żoni tan-NAFO (l-Organizzazzjoni tas-Sajd fl-Atlantiku tal-Majjistral) huma ż-żoni ġeografiċi speċifikati fl-Anness II tar-Regolament (KE) Nru 217/2009 tal-Parlament Ewropew u tal-Kunsill[22]; (h) "żona tal-Konvenzjoni tas-SEAFO (l-Organizzazzjoni tas-Sajd tal-Atlantiku tax-Xlokk)" hija ż-żona ġeografika definita fil-Konvenzjoni tal-Ħarsien u l-Amministrazzjoni ta' Riżorsi tas-Sajd fix-Xlokk tal-Oċean Atlantiku[23]; (i) "żona tal-Konvenzjoni tal-ICCAT (il-Kummissjoni Internazzjonali għall-Preservazzjoni tat-Tonn Atlantiku)" hija ż-żona ġeografika definita fil-Konvenzjoni Internazzjonali għall-Konservazzjoni tat-Tonn tal-Atlantiku[24]; (j) "żona tal-Konvenzjoni tas-CCAMLR (Kummissjoni għall-Konvenzjoni tar-Riżorsi Marittimi Ħajjin tal-Antartiku)" hija ż-żona ġeografika definita fil-punt (a) tal-Artikolu 2 tar-Regolament (KE) Nru 601/2004[25]; (k) "żona tal-Konvenzjoni tal-IATTC (il-Konvenzjoni Inter Amerikana tat-Tonn Tropikali)" hija ż-żona ġeografika definita fil-Konvenzjoni għat-Tisħiħ tal-Kummissjoni Inter Amerikana tat-Tonn Tropikali stabbilita mill-Konvenzjoni tal-1949 bejn l-Istati Uniti tal-Amerika u r-Repubblika tal-Kosta Rika[26]; (l) "żona tal-Konvenzjoni tal-IOTC (Kummissjoni għat-Tonn tal-Oċean Indjan)" hija ż-żona ġeografika definita fil-Ftehim għall-istabbiliment tal-Kummissjoni dwar it-Tonn tal-Oċean Indjan[27]; (m) "żona tal-Konvenzjoni tal-SPRFMO (Organizzazzjoni Reġjonali għall-Ġestjoni tas-Sajd fin-Nofsinhar tal-Paċifiku) tfisser iż-żona ta' ibħra miftuħa fin-Nofsinhar fi 10o N, fit-Tramuntana taż-żona tal-Konvenzjoni tas-CCAMLR, fil-Lvant taż-Żona tal-Konvenzjoni tas-SIOFA kif definita fil-Ftehim dwar is-Sajd fin-Nofsinhar tal-Oċean Indjan[28], u fil-Punent taż-żoni tal-ġuriżdizzjonijiet tas-sajd tal-Istati tal-Amerika t'Isfel; (n) "żona tal-Konvenzjoni tad-WCPFC (Kummissjoni għas-Sajd fil-Punent tal-Paċifiku u fil-Paċifiku Ċentrali)" hija ż-żona ġeografika definita fil-Konvenzjoni dwar il-Konservazzjoni u l-Immaniġġjar ta' Stokkijiet ta' Ħut Migratorju fl-Oċean Paċifiku Ċentrali u tal-Punent[29]; (o) "ibħra miftuħa tal-Baħar Bering" hija ż-żona ġeografika tal-ibħra miftuħa tal-Baħar Bering ‘il barra minn 200 mil nawtiku mil-linji bażi li minnhom jitkejjel il-wisa' tal-baħar territorjali tal-Istati kostali tal-Baħar Bering. (p) "żona kondiviża bejn l-IATTC u d-WCPFC" hija ż-żona ġeografika definita mil-limiti li ġejjin: – il-lonġitudni 150° W, – il-lonġitudni 130° W, – il-latitudni 4° S, – il-latitudni 50° S. TITOLU II OPPORTUNITAJIET TAS-SAJD GĦALL-BASTIMENTI TAL-UE Kapitolu I Dispożizzjonijiet ġenerali Artikolu 5 It-TACs u l-allokazzjonijiet 1. It-TACs għall-bastimenti tal-UE fl-ilmijiet tal-UE jew f’ċerti ilmijiet li mhumiex tal-UE u l-allokazzjoni ta’ TACs bħal dawn fost l-Istati Membri u l-kundizzjonijiet marbuta magħhom b’mod funzjonali, fejn hu xieraq, huma stipulati fl-Anness I. 2. Il-bastimenti tal-UE huma awtorizzati li jwettqu qabdiet, skont it-TACs stabbiliti fl-Anness I, f'ilmijiet li jaqgħu taħt il-ġuriżdizzjoni tas-sajd tal-Gżejjer Faeroe, il-Groenlandja, l-Islanda u n-Norveġja, u ż-żona tas-sajd madwar Jan Mayen, suġġetti għall-kundizzjonijiet stipulati fl-Artikolu 14 ta’ dan ir-Regolament u l-Anness III tiegħu u fir-Regolament tal-Kunsill (KE) Nru 1006/2008[30] u d-dispożizzjonijiet ta' implimentazzjoni tiegħu. 3. Għall-finijiet tal-kundizzjoni speċjali stipulata fl-Anness IA għall-istokk taċ-ċiċċirell fl-ilmijiet tal-UE taż-żoni IIa, IIIa u IV tal-ICES, għandhom japplikaw iż-żoni ta’ ġestjoni ddefiniti fl-Anness IID. Artikolu 6 It-TACs li għandhom jiġu stabbiliti mill-Istati Membri 1. It-TACs għal ċerti stokkijiet ta’ ħut għandhom jiġu stabbiliti mill-Istat Membru kkonċernat. Dawk l-istokkijiet huma identifikati fl-Anness I. 2. It-TACs li għandhom jiġu stabbiliti minn Stat Membru għandhom: (a) ikunu konsistenti mal-prinċipji u r-regoli tal-Politika Komuni tas-Sajd, b'mod partikolari mal-prinċipju tal-isfruttar sostenibbli tal-istokk; u (b) jirriżultaw: (i) jekk ikunu disponibbli valutazzjonijiet analitiċi, fl-isfruttar tal-istokk konsistenti mar-rendiment massimu sostenibbli mill-2015 'il quddiem, bi probabbiltà kemm jista' jkun għolja; (ii) jekk il-valutazzjonijiet analitiċi ma jkunux disponibbli jew ma jkunux kompleti, fl-isfruttar tal-istokk b’mod konsistenti mal-approċċ ta’ prekawzjoni għall-ġestjoni tas-sajd. 3. Sal-15 ta’ Marzu 2014, kull Stat Membru kkonċernat għandu jippreżenta l-informazzjoni li ġejja lill-Kummissjoni: (a) it-TACs adottati; (b) id-data miġbura u vvalutata mill-Istat Membru kkonċernat, li fuqha huma bbażati t-TACs adottati; (c) dettalji dwar kif it-TACs adottati huma konformi mal-paragrafu 2. Artikolu 7 Il-kundizzjonijiet għall-iżbark tal-qabdiet u tal-qabdiet inċidentali Il-ħut minn stokkijiet li għalihom huma stabbiliti t-TACs għandu jinżamm abbord jew jiġi żbarkat biss jekk: (a) il-qabdiet ikunu saru minn bastimenti li jtajru l-bandiera ta' Stat Membru li għandu kwota għalihom u dik il-kwota ma tkunx ġiet eżawrita; jew (b) il-qabdiet jikkonsistu f’sehem minn kwota tal-UE li ma ġietx allokata permezz ta’ kwota fost l-Istati Membri, u dik il-kwota tal-UE ma tkunx ġiet eżawrita. Artikolu 8 Il-limiti tal-isforz tas-sajd 1. Mill-1 ta’ Frar 2014 sal-31 ta’ Jannar 2015, il-miżuri tal-isforz tas-sajd li ġejjin għandhom japplikaw: (a) l-Anness IIA għall-ġestjoni ta' ċerti stokkijiet tal-bakkaljaw, tal-lingwata u tal-barbun tat-tbajja' fil-Kattegat, fi Skagerrak u dik il-parti taż-żona tad-diviżjoni IIIa tal-ICES mhux koperta minn Skagerrak u l-Kattegat, is-subżona IV tal-ICES, u s-subdiviżjonijiet VIa, VIIa u VIId tal-ICES u l-ilmijiet tal-UE tad-diviżjonijiet IIa u Vb tal-ICES; (b) l-Anness IIB għall-irkupru tal-merluzz u tal-iskampu fid-diviżjonijiet VIIIc u IXa tal-ICES, bl-eċċezzjoni tal-Golf ta’ Cádiz; (c) fl-Anness IIC għall-ġestjoni tal-istokk tal-lingwata fid-diviżjoni VIIe tal-ICES. Artikolu 9 Il-limiti tal-qbid u tal-isforz tas-sajd tal-baħar fond 2. L-Artikolu 3(1) tar-Regolament (KE) Nru 2347/2002[31] li jistabbilixxi r-rekwiżit li wieħed ikollu permess tas-sajd tal-baħar fond għandu japplika għall-ħalibatt tal-Groenlandja. Il-qbid, iż-żamma abbord, it-trażbord u l-iżbark tal-ħalibatt tal-Groenlandja għandhom ikunu suġġetti għall-kundizzjonijiet imsemmija f'dak l-Artikolu. 3. L-Istati Membri għandhom jiżguraw li għall-2014 il-livelli tal-isforz tas-sajd, imkejla bħala jiem kilowatt barra mill-port, minn bastimenti detenturi ta' permessi tas-sajd imsemmija fl-Artikolu 3(1) tar-Regolament (KE) Nru 2347/2002 ma jaqbżux il-65 % tal-medja tal-isforz tas-sajd annwali magħmul mill-bastimenti tal-Istat Membru kkonċernat fl-2003 fi vjaġġi meta kien hemm il-permessi tas-sajd tal-baħar fond jew inqabdu speċijiet tal-baħar fond, kif elenkat fl-Annessi I u II ta’ dak ir-Regolament. Dan il-paragrafu għandu japplika biss għal vjaġġi tas-sajd li fihom inqabdu aktar minn 100 kg ta' speċijiet tal-baħar fond, minbarra l-arġentina silus. Artikolu 10 Id-dispożizzjonijiet speċjali dwar l-allokazzjoni tal-opportunitajiet tas-sajd 1. L-allokazzjoni tal-opportunitajiet tas-sajd fost l-Istati Membri kif stipulat f’dan ir-Regolament għandha tkun bla preġudizzju għal: (a) skambji magħmula f’konformità mal-Artikolu 20(5) tar-Regolament (KE) Nru 2371/2002; (b) tnaqqis u riallokazzjonijiet magħmula skont l-Artikolu 37 tar-Regolament (KE) Nru 1224/2009; (c) skambji magħmula f’konformità mal-Artikolu 10(4) tar-Regolament (KE) Nru 1006/2008; (d) żbark addizzjonali permess skont l-Artikolu 3 tar-Regolament (KE) Nru 847/96; (e) il-kwantitajiet miżmuma skont l-Artikolu 4 tar-Regolament (KE) Nru 847/96; (f) tnaqqis magħmul skont l-Artikoli 105, 106 u 107 tar-Regolament (KE) Nru 1224/2009. (g) trasferimenti u skambji ta’ kwoti skont l-Artikolu 20 ta’ dan ir-Regolament. 2. Għajr fejn speċifikat mod ieħor fl-Anness I ta’ dan ir-Regolament, l-Artikolu 3 tar-Regolament (KE) Nru 847/96 għandu japplika għall-istokkijiet li huma suġġetti għal TAC ta' prekawzjoni u l-Artikolu 3(2) u (3) u l-Artikolu 4 ta' dak ir-Regolament għandhom japplikaw għall-istokkijiet li huma suġġetti għal TAC analitika. Artikolu 11 L-istaġun magħluq għas-sajd 1. Għandu jkun ipprojbit li jsir sajd għal kwalunkwe speċi minn dawn li ġejjin fil-Porcupine Bank jew li kwalunkwe speċi minnhom tinżamm abbord f’din iż-żona matul il-perjodu mill-1 ta’ Mejju sal-31 ta’ Mejju 2014: il-bakkaljaw, il-megrim, il-petrika, il-merluzz tal-linja sewda, il-merlangu, il-merluzz, l-skampu, il-barbun tat-tbajja’, il-pollakkju, il-pollakkju iswed, ir-rebekkini u r-raj, il-lingwata komuni, it-tusk, il-linarda, il-lipp u l-mazzola griża. Għall-finijiet ta’ dan il-paragrafu, il-Porcupine Bank għandu jinkludi ż-żona ġeografika kkonfinata mil-linji rombu li jgħaqqdu flimkien il-pożizzjonijiet li ġejjin b'mod sekwenzjali: Punt || Latitudni || Lonġitudni 1 || 52° 27' N || 12° 19' W 2 || 52° 40' N || 12° 30' W 3 || 52° 47' N || 12° 39,600' W 4 || 52° 47' N || 12° 56' W 5 || 52° 13,5' N || 13 ° 53,830' W 6 || 51 ° 22' N || 14 ° 24' W 7 || 51 ° 22' N || 14 ° 03' W 8 || 52° 10' N || 13 ° 25' W 9 || 52° 32' N || 13 ° 07,500' W 10 || 52° 43' N || 12° 55' W 11 || 52° 43' N || 12° 43' W 12 || 52° 38,800' N || 12° 37' W 13 || 52° 27' N || 12° 23' W 14 || 52° 27' N || 12° 19' W B'deroga mill-ewwel subparagrafu, it-tranżitu mill-Porcupine Bank, filwaqt li jkunu qed jinġarru abbord l-ispeċijiet imsemmijin f'dak il-paragrafu għandu jkun permess skont l-Artikolu 50(3), (4) u (5) tar-Regolament (KE) Nru 1224/2009. 2. Is-sajd kummerċjali għaċ-ċiċċirell bi xbieki tat-tkarkir demersali, tartaruni jew irkaptu simili rmunkat bid-daqs tal-malji anqas minn 16 mm, għandu jkun ipprojbit fid-diviżjonijiet IIa, IIIa tal-ICES u fis-subżona IV tal-ICES mill-1 ta’ Jannar sal-31 ta’ Marzu 2014 u mill-1 ta Awwissu sal-31 ta' Diċembru 2014. Il-projbizzjoni stipulata fis-subparagrafu preċedenti għandha tapplika għal bastimenti ta’ pajjiż terzi awtorizzati li jistadu għaċ-ċiċċirell fl-ilmijiet tal-UE fis-subżona IV tal-ICES, sakemm ma jkunx speċifikat mod ieħor. Artikolu 12 Il-projbizzjonijiet 1. Il-bastimenti tal-UE għandhom ikunu pprojbiti milli jistadu għall-ispeċijiet li ġejjin, iżommuhom abbord, jittrażbordawhom jew jiżbarkawhom: (d) il-gabdoll (Cetorhinus maximus) u l-kelb il-baħar abjad (Carcharodon carcharias) fl-ilmijiet kollha; (e) il-pixxiplamtu (Lamna nasus) fl-ilmijiet kollha, minbarra fejn hu previst mod ieħor fl-Anness IA; (f) l-ixkatlu komuni (Squatina squatina) fl-ilmijiet tal-UE; (g) ir-rebekkin skur (Diptrus batis) fl-ilmijiet tal-UE tad-diviżjoni IIa tal-ICES u tas-subżoni III, IV, VI, VII, VIII, IX u X tal-ICES; (h) ir-raja ondjata (Raja undulata) u l-ħamiema (Raja alba) fl-ilmijiet tal-UE tas-subżoni VI, VII, VIII, IX u X tal-ICES; (i) il-guitarfish (Rhinobatidae) fl-ilmijiet tal-UE tas-subżoni I, II, III, IV, V, VI, VII, VIII, IX, X u XII tal-ICES. (j) ir-raja manta ġganta (Manta birostris) fl-ilmijiet kollha. 2. Meta l-ispeċijiet imsemmija fil-paragrafu 1 jinqabdu b’mod aċċidentali, ma għandhiex issirilhom ħsara. Il-kampjuni maqbuda għandhom jinħelsu minnufih. Artikolu 13 It-trażmissjoni tad-dejta Meta l-Istati Membri jippreżentaw dejta lill-Kummissjoni dwar l-iżbark ta' kwantitajiet tal-istokkijiet li jkunu nqabdu skont l-Artikoli 33 u 34 tar-Regolament (KE) Nru 1224/2009, huma għandhom jużaw il-kodiċijiet tal-istokkijiet mogħtija fl-Anness I ta' dan ir-Regolament. Kapitolu II Allokazzjoni addizzjonali għall-bastimenti li jkunu qed jipparteċipaw fi provi tas-sajd iddokumentati bis-sħiħ Artikolu 14 L-allokazzjonijiet addizzjonali 1. Għal ċerti stokkijiet, Stat Membru jista' jagħti allokazzjoni addizzjonali lill-bastimenti li jtajru l-bandiera tiegħu li jkunu qed jipparteċipaw fi provi tas-sajd iddokumentati bis-sħiħ. Dawk l-istokkijiet huma identifikati fl-Anness I. 2. L-allokazzjoni addizzjonali msemmija fil-paragrafu 1 ma għandhiex taqbeż il-limitu ġenerali stipulat fl-Anness I bħala persentaġġ tal-kwota allokata lil dak l-Istat Membru. Artikolu 15 Il-kundizzjonijiet għall-allokazzjonijiet addizzjonali 1. L-allokazzjoni addizzjonali msemmija fil-paragrafu 14 għandha tkun konformi mal-kundizzjonijiet li ġejjin: (a) il-bastiment jagħmel użu minn kameras tat-televiżjoni b’ċirkwit magħluq (CCTV) assoċjati ma’ sistema ta’ sensors (imsejħa flimkien bħala s-“sistema tas-CCTV”) biex jirreġistra l-attivitajiet kollha tas-sajd u tal-ipproċessar abbord; (b) l-allokazzjoni addizzjonali mogħtija lil bastiment individwali li jipparteċipa fi provi tas-sajd iddokumentati bis-sħiħ ma għandhiex taqbeż il-limiti li ġejjin: (i) 75 % tal-ammont ta’ ħut skartat tal-istokk, kif stmat mill-Istat Membru rilevanti, prodott mit-tip ta’ bastiment li għalih jappartjeni l-bastiment individwali li jkun ingħata l-allokazzjoni addizzjonali; (ii) 30 % tal-allokazzjoni individwali tal-bastiment qabel ma beda jipparteċipa fil-provi; (c) il-qabdiet kollha tal-istokk soġġetti għall-allokazzjoni addizzjonali mill-bastiment, inkluż il-ħut li jkun iżgħar mid-daqs minimu tal-iżbark kif iddefinit fl-Anness XII tar-Regolament (KE) Nru 850/98[32] għandhom jingħaddu u jitnaqqsu mill-allokazzjoni individwali tal-bastiment, kif tirriżulta minn kwalunkwe allokazzjoni addizzjonali mogħtija skont l-Artikolu 14; (d) hekk kif bastiment ikun uża l-allokazzjoni individwali kollha għal kwalunkwe stokk soġġett għall-allokazzjoni addizzjonali, dak il-bastiment irid iwaqqaf l-attivitajiet kollha tas-sajd fiż-żona tat-TAC rilevanti; (e) fir-rigward tal-istokkijiet li għalihom jista’ jintuża dan l-Artikolu, l-Istati Membri jistgħu jippermettu trasferimenti tal-allokazzjoni individwali jew ta’ kwalunkwe parti minnha minn bastimenti li ma jkunux qed jipparteċipaw fi provi tas-sajd iddokumentati bis-sħiħ għal bastimenti li jkunu qed jipparteċipaw f'dawk il-provi dment li jkun jista' jintwera li ma żdiedx l-iskartar minn bastimenti li ma jkunux qed jipparteċipaw. 2. Minkejja l-punt (i) tal-punt (b) tal-paragrafu 1, Stat Membru jista’, b’mod eċċezzjonali, jagħti allokazzjoni addizzjonali lil bastiment li jtajjar il-bandiera tiegħu ta’ aktar minn 75 % tal-istima tal-ħut skartat tal-istokk prodott mit-tip ta’ bastiment li għalih jappartjeni l-bastiment individwali li jkun ingħata l-allokazzjoni addizzjonali, sakemm: (a) ir-rata tal-iskartar tal-istokk, kif stmata għat-tip ta’ bastiment rilevanti, tkun ta’ inqas minn 10 %; (b) l-inklużjoni ta’ dak it-tip ta’ bastiment tkun importanti biex jiġi evalwat il-potenzjal tas-sistema tas-CCTV għall-finijiet ta’ kontroll; (c) ma jinqabiżx limitu totali ta’ 75 % tal-istima tal-iskartar tal-istokk prodott mill-bastimenti kollha li jkunu qed jipparteċipaw fil-provi. 3. Qabel ma jagħti l-allokazzjonijiet addizzjonali msemmija fl-Artikolu 14, Stat Membru għandu jippreżenta l-informazzjoni li ġejja lill-Kummissjoni: (a) il-lista tal-bastimenti li jtajru l-bandiera tiegħu li jkunu qed jipparteċipaw fi provi tas-sajd iddokumentati bis-sħiħ; (b) l-ispeċifikazzjonijiet tat-tagħmir għall-monitoraġġ elettroniku mill-bogħod installat abbord dawk il-bastimenti; (c) il-kapaċità, it-tip u l-ispeċifikazzjoni tal-irkapti użati minn dawk il-bastimenti; (d) l-istimi tal-ħut skartat għal kull tip ta’ bastiment li jkun qed jipparteċipa fil-provi; (e) l-ammont ta' qabdiet tal-istokk suġġett għat-TAC rilevanti li l-bastimenti li jkunu qed jipparteċipaw fil-provi kellhom fl-2013. Artikolu 16 L-ipproċessar ta' informazzjoni personali Sal-punt li r-reġistrazzjonijiet miksuba skont il-paragrafu 1 tal-Artikolu 15 jinvolvu l-ipproċessar ta’ dejta personali skont it-tifsira tad-Direttiva 95/46/KE, dik id-Direttiva għandha tapplika għall-ipproċessar ta’ dejta bħal din. Artikolu 17 L-irtirar ta' allokazzjonijiet addizzjonali Fejn Stat Membru jinnota li bastiment li jkun qed jipparteċipa fi provi tas-sajd iddokumentati bis-sħiħ jonqos milli jikkonforma mal-kundizzjonijiet stabbiliti fl-Artikolu 15, huwa għandu jirtira minnufih l-allokazzjoni addizzjonali mogħtija lil dak il-bastiment u jeskludih milli jipparteċipa f'dawk il-provi għall-bqija tal-2014. Artikolu 18 L-analiżi xjentifika tal-valutazzjonijiet tal-iskartar Il-Kummissjoni tista’ titlob lil kwalunkwe Stat Membru li jagħmel użu minn dan il-Kapitlu biex jippreżenta l-valutazzjoni tiegħu tal-ħut skartat prodott għal kull tip ta' bastiment lil korp xjentifiku konsultattiv għall-analiżi, sabiex tiġi mmonitorjata l-implimentazzjoni tar-rekwiżit stabbilit fl-Artikolu 15(1)(b)(i). Fin-nuqqas ta’ valutazzjoni li tikkonferma t-tali ħut skartat, l-Istat Membru kkonċernat għandu jieħu kull miżura xierqa biex jiżgura l-konformità ma’ dak ir-rekwiżit u għandu jinforma lill-Kummissjoni b'dan. Kapitolu III Awtorizzazzjonijiet tas-sajd f'ilmijiet ta’ pajjiżi terzi Artikolu 19 L-awtorizzazzjonijiet tas-sajd 1. L-għadd massimu ta’ awtorizzazzjonijiet tas-sajd għall-bastimenti tal-UE li jistadu f'ilmijiet ta’ pajjiż terz huwa stipulat fl-Anness III. 2. Meta Stat Membru jittrasferixxi l-kwota tiegħu lil Stat Membru ieħor ("tpartit") fiż-żoni ta’ sajd stipulati fl-Anness III, abbażi tal-Artikolu 20(5) tar-Regolament (KE) Nru 2371/2002, it-trasferiment għandu jinkludi trasferiment xieraq tal-awtorizzazzjonijiet tas-sajd u dan għandu jiġi nnotifikat lill-Kummissjoni. Madankollu, l-għadd totali ta’ awtorizzazzjonijiet tas-sajd għal kull żona ta’ sajd, kif stipulat fl-Anness III, ma għandux jinqabeż. Kapitolu IV Opportunitajiet tas-sajd f'ilmijiet ta’ organizzazzjonijiet reġjonali tal-ġestjoni tas-sajd Artikolu 20 It-trasferimenti u l-iskambji tal-kwota 1. Meta, skont ir-regoli ta’ organizzazzjoni reġjonali tal-ġestjoni tas-sajd (“RFMO”), ikunu permessi trasferimenti jew skambji ta’ kwoti bejn il-Partijiet Kontraenti għall-RFMO, Stat Membru ("l-Istat Membru kkonċernat") jista′ jiddiskuti ma’ Parti Kontraenti għall-RFMO u, kif xieraq, jistabbilixxi deskrizzjoni possibbli tat-trasferiment jew l-iskambju ta’ kwoti maħsub. 2. Malli l-Kummissjoni tiġi nnotifikata mill-Istat Membru kkonċernat, il-Kummissjoni tista′ tapprova d-deskrizzjoni tat-trasferiment jew l-iskambju ta’ kwoti maħsub li l-Istat Membru jkun iddiskuta mal-Parti Kontraenti għall-RFMO kkonċernata. Hekk kif isir dan, il-Kummissjoni għandha tiskambja, mingħajr dewmien żejjed, il-kunsens li tintrabat b'tali trasferimenti jew skambji tal-kwota mal-Parti Kontraenti għall-RFMO kkonċernata. Il-Kummissjoni għandha mbagħad tinnotifika t-trasferiment jew l-iskambju ta’ kwoti maqbul lis-segretarjat tal-RFMO f'konformità mar-regoli ta’ dik l-organizzazzjoni. 3. Il-Kummissjoni għandha tinforma lill-Istati Membri bit-trasferiment jew l-iskambju ta’ kwoti maqbul. 4. L-opportunitajiet tas-sajd riċevuti mingħand jew trasferiti lill-Parti Kontraenti kkonċernata għall-RFMO skont it-trasferiment jew l-iskambju ta’ kwoti għandhom jitqiesu bħala kwoti allokati lil jew imnaqqsa mill-allokazzjonijiet tal-Istat Membru kkonċernat, mill-waqt li jseħħ it-trasferiment jew l-iskambju ta’ kwoti f'konformità mat-termini tal-ftehim maqbul mal-Parti Kontraenti għall-RFMO kkonċernata, jew f'konformità mar-regoli tal-RFMO, kif xieraq. Din l-allokazzjoni ma għandhiex tibdel il-formola ta’ distribuzzjoni eżistenti għall-fini tal-allokazzjoni ta’ opportunitajiet ta’ sajd fost l-Istati Membri f'konformità mal-prinċipju ta’ stabbiltà relattiva tal-attivitajiet tas-sajd. TAQSIMA 1 IŻ-ŻONA TAL-KONVENZJONI TAL-ICCAT Artikolu 21 Il-limitazzjonijiet fuq il-kapaċità tas-sajd, tal-kultivazzjoni u tat-tismin tat-tonn 1. L-għadd ta’ dgħajjes tal-UE tas-sajd bil-lixka u tas-sajd bir-rixa awtorizzati sabiex jistadu attivament għat-tonn ta' bejn 8 kg/75 cm u 30 kg/115 cm fil-Lvant tal-Atlantiku għandu jkun limitat kif stipulat fil-punt 1 tal-Anness IV. 2. L-għadd ta’ dgħajjes tal-UE tas-sajd bil-lixka u tas-sajd bir-rixa awtorizzati sabiex jistadu attivament għat-tonn ta' bejn 8 kg/75 cm u 30 kg/115 cm fil-Lvant tal-Atlantiku għandu jkun limitat kif stipulat fil-punt 2 tal-Anness IV. 3. L-għadd ta' bastimenti tas-sajd tal-UE li jistadu għat-tonn fil-Baħar Adrijatiku għall-finijiet ta' kultivazzjoni, awtorizzati sabiex jistadu attivament għat-tonn ta' bejn it-8 kg/75 cm u t-30 kg/115 cm għandu jkun limitat kif stipulat fil-punt 3 tal-Anness IV. 4. L-għadd u l-kapaċità totali f'tunnellaġġ gross ta' bastimenti tas-sajd awtorizzati li jistadu għal, iżommu abbord, jittrażbordaw, jittrasportaw, jew jiżbarkaw tonn fil-Lvant tal-Atlantiku u l-Mediterran għandhom ikunu limitati kif stipulat fil-punt 4 tal-Anness IV. 5. L-għadd ta' nases involuti fis-sajd għat-tonn fil-Lvant tal-Atlantiku u fil-Mediterran għandu jkun limitat kif stipulat fil-punt 5 tal-Anness IV. 6. Il-kapaċità tal-kultivazzjoni tat-tonn, il-kapaċità tat-tismin u l-input massimu ta' tonn selvaġġ allokat għall-istabbilimenti tal-akkwakultura fil-Lvant tal-Atlantiku u l-Mediterran għandhom ikunu limitati kif stipulat fil-punt 6 tal-Anness IV. Artikolu 22 Is-sajd rikreattiv u sportiv L-Istati Membri għandhom jallokaw kwota speċifika tat-tonn għas-sajd rikreattiv u sportiv mill-kwoti tagħhom allokati fl-Anness ID. Artikolu 23 Il-klieb il-baħar 1. Għandhom ikunu pprojbiti ż-żamma abbord, it-trażbord jew l-iżbark ta’ kwalunkwe parti jew karkassa sħiħa ta’ pixxivolpi għajnu kbira (Alopias superciliosus) minn kwalunkwe attività tas-sajd. 2. Għandu jkun ipprojbit sajd dirett għal speċijiet ta’ pixxivolpi tal-ġeneru Alopias. 3. Għandhom ikunu pprojbiti ż-żamma abbord, it-trażbord jew l-iżbark ta’ kwalunkwe parti jew karkassa sħiħa ta’ kurazzi komuni tal-familja Sphyrnidae (ħlief għas-Sphyrna tiburo) b'assoċjazzjoni mal-attivitajiet tas-sajd fiż-Żona tal-Konvenzjoni tal-ICCAT. 4. Għandhom ikunu pprojbiti ż-żamma abbord, it-trażbord jew l-iżbark ta’ kwalunkwe parti jew karkassa sħiħa ta’ klieb il-baħar tal-qarnuna bajda oċeaniċi (Carcharhinus longimanus) maqbuda f'kull attività ta’ sajd. 5. Għandha tkun ipprojbita ż-żamma abbord ta' tawru seta (Carcharhinus falciformis) maqbuda f'kull attività ta' sajd. TAQSIMA 2 IŻ-ŻONA TAL-KONVENZJONI TAS-CCAMLR Artikolu 24 Il-projbizzjonijiet u l-limitazzjonijiet tal-qbid 1. Is-sajd dirett għall-ispeċijiet imsemmija fil-Parti A tal-Anness V, għandu jkun ipprojbit fiż-żoni u matul il-perjodi stipulati hemmhekk. 2. Għas-sajd esploratorju, it-TACs u l-limiti tal-qbid inċidentali stipulati fil-Parti B tal-Anness V għandhom japplikaw fis-subżoni msemmija hemmhekk. Artikolu 25 Is-sajd esploratorju 1. Huma biss dawk l-Istati Membri li huma membri tal-Kummissjoni tas-CCAMLR li jistgħu jipparteċipaw f'sajd esploratorju bil-konzijiet għad-Dissostichus spp. fis-Subżoni 88.1 u 88.2 tal-FAO kif ukoll fid-Diviżjonijiet 58.4.1, 58.4.2 u 58.4.3a barra miż-żoni ta' ġuriżdizzjoni nazzjonali fl-2014. Jekk tali Stat Membru jkollu l-intenzjoni li jipparteċipa f’sajd bħal dan, għandu jinnotifika lis-Segretarjat tas-CCAMLR skont l-Artikoli 7 u 7a tar-Regolament (KE) Nru 601/2004 u fi kwalunkwe każ mhux aktar tard mill-1 ta' Ġunju 2014. 2. Fir-rigward tas-Subżoni 88.1 u 88.2 tal-FAO kif ukoll tad-Diviżjonijiet 58.4.1, 58.4.2 u 58.4.3a, it-TACs u l-limiti tal-qbid inċidentali għal kull subżona u diviżjoni, u d-distribuzzjoni tagħhom f'Unitajiet ta' Riċerka fuq Skala Żgħira (SSRUs) fi ħdan kull waħda minnhom, għandhom ikunu kif stipulat fil-Parti B tal-Anness V. Għandu jieqaf is-sajd f'kull SSRU meta l-qabda rrappurtata tilħaq it-TAC speċifikata u dik l-SSRU għandha tingħalaq għas-sajd għall-bqija tal-istaġun. 3. Is-sajd għandu jseħħ fuq medda ġeografika u batimetrika kbira kemm jista′ jkun sabiex tinkiseb l-informazzjoni meħtieġa biex jiġi determinat il-potenzjal tas-sajd u sabiex tiġi evitata l-konċentrazzjoni żejda tal-qbid u tal-isforz tas-sajd. Madankollu, is-sajd fis-Subżoni 88.1 u 88.2 tal-FAO kif ukoll fid-Diviżjonijiet 58.4.1, 58.4.2 u 58.4.3a għandu jkun ipprojbit f'fond ta' inqas minn 550 m. Artikolu 26 Is-sajd għall-krill matul l-istaġun tas-sajd 2014/2015 1. Dawk l-Istati Membri biss li huma Membri tal-Kummissjoni tas-CCAMLR jistgħu jistadu għall-krill (Euphausia superba) fiż-Żona tal-Konvenzjoni tas-CCAMLR matul l-istaġun tas-sajd 2014/2015. Jekk tali Stat Membru jkollu l-intenzjoni li jistad għall-krill fiż-Żona tal-Konvenzjoni tas-CCAMLR, huwa għandu jinnotifika lis-Segretarjat tas-CCAMLR skont l-Artikolu 5a tar-Regolament (KE) Nru 601/2004, u lill-Kummissjoni, u fi kwalunkwe każ mhux aktar tard mill-1 ta' Ġunju 2014: (a) bl-intenzjoni tiegħu li jistad għall-krill, bl-użu tal-format stipulat fil-Parti C tal-Anness V; (b) bl-għamla tal-konfigurazzjoni tax-xibka bl-użu tal-format stipulat fil-Parti D tal-Anness V. 2. In-notifika msemmija fil-paragrafu 1 ta' dan l-Artikolu għandha tinkludi l-informazzjoni prevista fl-Artikolu 3 tar-Regolament (KE) Nru 601/2004 għal kull bastiment li għandu jiġi awtorizzat mill-Istat Membru biex jipparteċipa fis-sajd għall-krill. 3. Stat Membru li għandu l-intenzjoni jistad għall-krill fiż-Żona tal-Konvenzjoni tas-CCAMLR għandu jinnotifika l-intenzjoni tiegħu li jagħmel dan fil-każ biss tal-bastimenti awtorizzati li fil-mument tan-notifika jtajru l-bandiera tagħhom jew dawk li jtajru l-bandiera ta’ membru ieħor tas-CCAMLR li fiż-żmien meta jsir is-sajd mistennija li jkunu jtajru l-bandiera ta’ dak l-Istat Membru. 4. L-Istati Membri għandhom ikunu intitolati li jawtorizzaw il-parteċipazzjoni f'sajd għall-krill minn bastimenti barra minn dawk innotifikati lis-Segretarjat tas-CCAMLR skont il-paragrafi 1, 2 u 3 ta' dan l-Artikolu, jekk bastiment awtorizzat ma jkunx jista' jipparteċipa minħabba raġunijiet operattivi leġittimi jew minħabba force majeure. F'ċirkostanzi bħal dawk l-Istati Membri kkonċernati għandhom jinfurmaw minnufih lis-Segretarjat tas-CCAMLR u lill-Kummissjoni, u jipprovdu: (a) dettalji sħaħ tal-bastiment(i) maħsub(a) li se jissostitwixxi/u, inkluża l-informazzjoni prevista fl-Artikolu 3 tar-Regolament (KE) Nru 601/2004; (b) rendikont komprensiv tar-raġunijiet li jiġġustifikaw is-sostituzzjoni u kwalunkwe evidenza jew referenzi rilevanti ta’ appoġġ; 5. L-Istati Membri ma għandhomx jawtorizzaw bastimenti elenkati fi kwalunkwe waħda mil-Listi ta’ Bastimenti ta’ Sajd illegali, mhux rappurtat u mhux regolat (IUU) tas-CCAMLR sabiex jipparteċipaw fis-sajd għall-krill. TAQSIMA 3 IŻ-ŻONA TAL-KONVENZJONI TAL-IOTC Artikolu 27 Il-limitazzjoni tal-kapaċità tas-sajd tal-bastimenti tas-sajd fiż-żona tal-Konvenzjoni tal-IOTC 1. L-għadd massimu ta' bastimenti tas-sajd tal-UE li jistadu għat-tonn tropikali fiż-żona tal-Konvenzjoni IOTC u l-kapaċità korrispondenti f'tunnellaġġ gross għandu jkun kif stipulat fil-punt 1 tal-Anness VI. 2. L-għadd massimu ta' bastimenti tal-UE li jistadu għall-pixxispad (Xiphias gladius) u l-alonga (Thunnus alalunga) fiż-żona tal-Konvenzjoni IOTC, u l-kapaċità korrispondenti f'tunnellaġġ gross għandu jkun kif stipulat fil-punt 2 tal-Anness VI. 3. L-Istati Membri jistgħu jallokaw mill-ġdid bastimenti assenjati għal wieħed miż-żewġ attivitajiet ta’ sajd imsemmija fil-paragrafi 1 u 2 lill-attività tas-sajd l-oħra, bil-kundizzjoni li jistgħu juru lill-Kummissjoni li din l-bidla ma twassalx għal żieda fl-isforz tas-sajd fuq l-istokkijiet tal-ħut involuti. 4. L-Istati Membri għandhom jiżguraw li, meta jkun hemm trasferiment propost ta’ kapaċità għall-flotta tagħhom, il-bastimenti li jkunu se jiġu trasferiti jkunu fuq ir-Reġistru ta’ Bastimenti tal-IOTC jew fuq ir-reġistru ta’ bastimenti ta’ organizzazzjonijiet reġjonali oħra għas-sajd tat-tonn. Barra minn hekk, ma jista’ jiġi ttrasferit ebda bastiment li jinsab fuq il-lista ta' bastimenti involuti f'attivitajiet ta' sajd IUU (bastimenti IUU) ta' xi RFMO. 5. Sabiex titqies l-implimentazzjoni tal-pjanijiet ta' żvilupp ippreżentati lill-IOTC, l-Istati Membri ma jistgħux iżidu l-kapaċità tas-sajd tagħhom lil hinn mil-limiti msemmija fil-paragrafi 1 u 2 ħlief fil-limiti stipulati f'dawk il-pjanijiet. Artikolu 28 Il-klieb il-baħar 1. Iż-żamma abbord, it-trażbord jew l-iżbark ta’ kwalunkwe parti jew karkassa sħiħa ta’ pixxivolpi tal-ispeċijiet kollha tal-familja Alopiidae fi kwalunkwe attività ta’ sajd għandhom ikunu pprojbiti. 2. Iż-żamma abbord, it-trażbord jew l-iżbark ta’ kwalunkwe parti jew karkassa sħiħa ta’ klieb il-baħar tal-qarnuna bajda oċeaniċi (Carcharhinus longimanus) f’kull tip ta’ sajd għandu jkun ipprojbit, ħlief għall-bastimenti b'anqas minn 24 metru tul impenjati biss f’operazzjonijiet tas-sajd fiż-żona ekonomika esklussiva (ŻEE) ta’ Stat Membru huma jtajru l-bandiera tagħhom, u sakemm il-qabda tagħhom tkun destinata biss għall-konsum lokali. 3. Meta l-ispeċijiet imsemmija fil-paragrafu 1 u 2 jinqabdu b’mod aċċidentali, ma għandhiex issirilhom ħsara. Il-kampjuni maqbuda għandhom jinħelsu minnufih. TAQSIMA 4 IŻ-ŻONA TAL-KONVENZJONI TAL-SPRFMO Artikolu 29 Is-sajd għal ħut pelaġiku – il-limitazzjoni tal-kapaċità L-Istati Membri li b'mod attiv eżerċitaw attivitajiet tas-sajd għal ħut pelaġiku fiż-Żona tal-Konvenzjoni tal-SPRFMO fl-2007, l-2008 jew l-2009 għandhom jillimitaw il-livell totali ta' tunnellaġġ gross ta' bastimenti li jtajru l-bandiera tagħhom li jistadu għall-istokkijiet pelaġiċi fl-2014 għal-livell totali tal-Unjoni Ewropea ta' 78 600 tunnellaġġ gross f’dik iż-żona." Artikolu 30 Is-sajd għal ħut pelaġiku – it-TACs 1. Huma biss dawk l-Istati Membri li eżerċitaw attivitajiet tas-sajd b'mod attiv għal ħut pelaġiku fiż-Żona tal-Konvenzjoni tal-SPRFMO fl-2007, l-2008 jew l-2009, kif speċifikat fl-Artikolu 29, li jistgħu jistadu għal stokkijiet pelaġiċi f'dik iż-żona skont it-TACs stipulati fl-Anness IJ. 2. L-opportunitajiet tas-sajd stipulati fl-Anness IJ jistgħu jinqabdu biss bil-kundizzjoni li l-Istati Membri jibagħtu lill-Kummissjoni l-lista ta' bastimenti li stadu attivament jew kienu involuti fit-trażbord fiż-Żona tal-Konvenzjoni tal-SPRFMO, ir-reġistri tas-sistema ta' monitoraġġ tal-bastimenti (VMS), ir-rapporti ta' kull xahar dwar il-qbid u, fejn disponibbli, id-daħliet fil-portijiet mhux aktar tard mill-ħames jum tax-xahar ta’ wara, sabiex il-Kummissjoni tikkomunikahom lis-Segretarjat tal-SPRFMO. Artikolu 31 Is-sajd tal-qiegħ L-Istati Membri b’rekords fil-passat ta' sforz jew qbid f’attivitajiet tas-sajd tal-qiegħ fiż-Żona tal-Konvenzjoni tal-SPRFMO matul il-perjodu mill-1 ta’ Jannar 2002 sal-31 ta’ Diċembru 2006 għandhom jillimitaw l-isforz jew il-qbid tagħhom: (a) għal-livell medju ta’ parametri tal-qbid jew tal-isforz matul dak il-perjodu; u (b) għal dawk il-partijiet biss taż-Żona tal-Konvenzjoni tal-SPRFMO fejn seħħew attivitajiet ta’ sajd tal-qiegħ fi kwalunkwe staġun tas-sajd preċedenti. TAQSIMA 5 IŻ-ŻONA TAL-KONVENZJONI TAL-IATTC Artikolu 32 Is-sajd bil-purse-seine 1. Is-sajd minn bastimenti bil-purse seine għat-tonna safra (Thunnus albacares), it-tonn għajnu kbira (Thunnus obesus) u l-palamit (Katsuwonus pelamis) għandu jkun ipprojbit: (a) mid-29 ta' Lulju sat-28 ta' Settembru 2014 jew mit-18 ta' Novembru 2014 sat-18 ta' Jannar 2015 fiż-żona ddefinita bil-limiti li ġejjin: – il-linji tal-kosta tal-Paċifiku tal-Ameriki, – il-lonġitudni 150° W, – il-latitudni 40° N, – il-latitudni 40° S; (b) mid-29 ta' Settembru sad-29 ta' Ottubru 2014 fiż-żona ddefinita bil-limiti li ġejjin: – il-lonġitudni 96° W, – il-lonġitudni 110° W, – il-latitudni 4° N, – il-latitudni 3° S. 2. L-Istati Membri kkonċernati għandhom jinnotifikaw lill-Kummissjoni bil-perjodu ta’ għeluq magħżul imsemmi fil-paragrafu 1 qabel l-1 ta’ April 2014. Il-bastimenti bil-purse seine kollha tal-Istati Membri kkonċernati għandhom jieqfu mis-sajd bil-purse seine fiż-żoni ddefiniti fil-paragrafu 1 tul il-perjodu magħżul. 3. Il-bastimenti tas-sajd bil-purse-seine li jistadu għat-tonn fiż-Żona ta’ Konvenzjoni tal-IATTC għandhom iżommu abbord u wara jiżbarkaw jew jittrażbordaw it-tonna safra, it-tonn għajnu kbira u l-palamit kollu maqbud. 4. Il-paragrafu 3 ma għandux japplika għall-każijiet li ġejjin: (a) meta l-ħut ma jitqiesx tajjeb għall-konsum mill-bniedem għal kwalunkwe raġuni għajr dik ta' daqs; (b) matul l-aħħar tefgħa ta' xibka ta' vjaġġ, meta jista' ma jkunx baqa' spazju biżżejjed fejn jitqiegħed it-tonn kollu maqbud f'dik it-tefgħa. 5. Għandu jkun ipprojbit is-sajd għall-klieb il-baħar bil-qarnuna bajda oċeaniċi (Carharhinus longimanus) fiż-Żona tal-Konvenzjoni tal-IATTC, u ż-żamma abbord, it-trażbord, il-ħżin, l-offerta għall-bejgħ, il-bejgħ jew l-iżbark ta’ parti minn karkassa jew il-karkassa kollha tal-klieb il-baħar tal-qarnuna bajda oċeaniċi f'dik iż-żona. 6. Meta tinqabad b’mod aċċidentali, l-ispeċi msemmija fil-paragrafu 5 ma għandhiex issirilha ħsara. Il-kampjuni minn tali speċi għandhom jiġu rrilaxxati minnufih mill-operaturi tal-bastiment, li għandhom ukoll: (a) jirreġistraw l-għadd ta’ rilaxxi b’indikazzjoni tal-istatus tal-ħuta (mejta jew ħajja); (b) jirrappurtaw l-informazzjoni speċifikata fil-paragrafu (a) lill-Istat Membru li huma ċittadini tiegħu. L-Istati Membri għandhom jibagħtu din l-informazzjoni lill-Kummissjoni sal-31 ta’ Jannar 2014. TAQSIMA 6 IŻ-ŻONA TAL-KONVENZJONI TAS-SEAFO Artikolu 33 Il-projbizzjoni tas-sajd għall-klieb il-baħar tal-baħar fond Is-sajd dirett għall-klieb il-baħar tal-fond li ġejjin fiż-Żona tal-Konvenzjoni tas-SEAFO għandu jkun ipprojbit: – rebekkini (Rajidae), – mazzola griża (Squalus acanthias), – mazzola tal-fanal Bigelow (Etmopterus pusillus), – mazzola tal-fanal ta' denb qasir (Etmopterus brachyurus), – mazzola tal-fanal maġġuri (Etmopterus princeps), – mazzola tal-fanal (Etmopterus pusillus), – gattarell fantażma (Apristurus manis), – kelb il-baħar bellusi (Scymnodon squamulosus), – klieb il-baħar tal-baħar fond tas-superordni Selachimorpha. TAQSIMA 7 IŻ-ŻONA TAL-KONVENZJONI TAD-WCPFC Artikolu 34 Il-kundizzjonijiet għat-tonn għajnu kbira, it-tonna safra, il-palamit u l-alonga tan-Nofsinhar tal-Paċifiku 1. L-Istati Membri għandhom jiżguraw li ma jiżdidux il-jiem ta’ sajd allokati lill-bastimenti tas-sajd bil-purse seine għat-tonn għajnu kbira (Thunnus obesus), it-tonna safra (Thunnus albacares), u l-palamit (Katsuwonus pelamis) fil-parti taż-Żona tal-Konvenzjoni tad-WCPFC fl-ibħra internazzjonali u li jinsabu bejn 20° N u 20° S." 2. Il-bastimenti tal-UE ma għandhomx ikollhom l-alonga tan-Nofsinhar tal-Paċifiku (Thunnus alalunga) fil-mira fiż-żona tal-Konvenzjoni WCPFC fin-Nofsinhar ta’ 20°S. Artikolu 35 Iż-żona magħluqa għas-sajd FAD 1. Fil-parti taż-Żona tal-Konvenzjoni WCPFC li tinsab bejn 20° N u 20° S, l-attivitajiet tas-sajd minn bastimenti tas-sajd bil-purse-seine li jużaw l-apparat ta' aggregazzjoni tal-ħut (FADs) għandhom ikunu pprojibiti bejn il-ħinijiet ta’ 00:00 tal-1 ta' Lulju 2014 u 24:00 tal-31 ta' Ottubru 2014. Matul dan il-perijodu, bastiment tas-sajd bil-purse seine ma jistax ikun involut f'operazzjonijiet tas-sajd f'dik il-parti taż-Żona tal-Konvenzjoni tad-WCPFC ħlief jekk ikollu abbord osservatur sabiex jissorvelja li l-bastiment f'ebda ħin ma: (a) juża jew iħaddem apparat tal-FAD jew apparat elettroniku assoċjat; (b) jistad fuq ġlejjeb ta’ ħut b'assoċjazzjoni mal-FADs. 2. Il-bastimenti tas-sajd bil-purse seine kollha li jistadu fil-parti taż-Żona tal-Konvenzjoni tad-WCPFC imsemmija fil-paragrafu 1 għandhom iżommu abbord u jiżbarkaw jew jittrażbordaw it-tonn għajnu kbira, it-tonna safra u l-palamit maqbud kollu. 3. Il-paragrafu 2 ma għandux japplika għall-każijiet li ġejjin: (a) fl-aħħar tefgħa ta’ xibka ta’ vjaġġ, jekk il-bastiment ma jkollux spazju biżżejjed sabiex joqgħod il-ħut kollu; (b) meta l-ħut ma jitqiesx tajjeb għall-konsum mill-bniedem għal kwalunkwe raġuni għajr dik ta' daqs; jew (c) meta sseħħ ħsara serja fl-apparat tal-friża. Artikolu 36 Iż-żona kondiviża bejn l-IATTC u d-WCPFC 1. Il-bastimenti elenkati esklussivament fir-reġistru tad-WCPFC għandhom japplikaw il-miżuri stabbiliti fl-Artikoli 34 sa 37 meta jkunu qed jistadu fiż-żona kondiviża bejn l-IATTC u d-WCPFC kif definit fl-Artikolu 4(p). 2. Il-bastimenti elenkati kemm fir-reġistru tad-WCPFC kif ukoll fir-reġistru tal-IATTC u l-bastimenti elenkati esklussivament fir-reġistru tal-IATTC għandhom japplikaw il-miżuri stabbiliti fl-Artikolu 32(1)(a) u (2) sa (6) meta jsir sajd fiż-żona kondiviża bejn l-IATTC u d-WCPFC kif definit fl-Artikolu 4(n). Artikolu 37 Il-limitazzjonijiet fl-għadd ta’ bastimenti tal-UE awtorizzati biex jistadu għall-pixxispad L-għadd massimu ta' bastimenti tal-UE awtorizzati sabiex jistadu għall-pixxispad (Xiphias gladius) f'żoni fin-Nofisnhar ta' 20° S taż-żona tal-Konvenzjoni tad-WCPFC għandu jkun kif indikat fl-Anness VII. TAQSIMA 8 IL-BAĦAR BERING Artikolu 38 Il-projbizzjoni fuq is-sajd fl-ibħra miftuħa tal-Baħar Bering Is-sajd għall-pollakkju (Theragra chalcogramma) fl-ibħra miftuħa tal-Baħar Bering għandu jkun ipprojbit. TITOLU III OPPORTUNITAJIET TAS-SAJD GĦALL-BASTIMENTI TA′ PAJJIŻI TERZI FL-ILMIJIET TAL-UE Artikolu 39 It-TACs Il-bastimenti tas-sajd li jtajru l-bandiera tan-Norveġja u l-bastimenti tas-sajd irreġistrati fil-Gżejjer Faeroe għandhom ikunu awtorizzati li jwettqu qabdiet fl-ilmijiet tal-UE, fil-limiti tat-TACs stipulati fl-Anness I ta’ dan ir-Regolament u suġġett għall-kundizzjonijiet previsti f'dan ir-Regolament u fil-Kapitolu III tar-Regolament (KE) Nru 1006/2008. Artikolu 40 L-awtorizzazzjonijiet tas-sajd 1. L-għadd massimu ta' awtorizzazzjonijiet tas-sajd għall-bastimenti ta' pajjiżi terzi li jistadu fl-ilmijiet tal-UE huwa stipulat fl-Anness VIII. 2. Ħut minn stokkijiet li għalihom hemm TACs stabbiliti ma għandux jinżamm abbord jew jiġi żbarkat ħlief jekk il-qabdiet ikunu ttieħdu minn bastimenti ta' pajjiż terz li għandu kwota u dik il-kwota ma tkunx eżawrita. Artikolu 41 Il-projbizzjonijiet 1. Il-bastimenti ta’ pajjiżi terzi għandhom ikunu pprojbiti milli jistadu għall-ispeċijiet li ġejjin, milli jżommuhom abbord, milli jittrażbordawhom jew milli jiżbarkawhom: (a) il-gabdoll (Cetorhinus maximus) u l-kelb il-baħar abjad (Carcharodon carcharias) fl-ilmijiet tal-UE; (b) l-ixkatlu komuni (Squatina squatina) fl-ilmijiet tal-UE; (c) ir-rebekkin skur (Diptrus batis) fl-ilmijiet tal-UE tad-diviżjoni IIa tal-ICES u tas-subżoni III, IV, VI, VII, VIII, IX u X tal-ICES; (d) ir-raja ondjata (Raja undulata) u l-ħamiema (Raja alba) fl-ilmijiet tal-UE tas-subżoni VI, VII, VIII, IX u X tal-ICES; (e) il-pixxiplamtu (Lamna nasus) fl-ilmijiet tal-UE; (f) il-guitarfish (Rhinobatidae) fl-ilmijiet tal-UE tas-subżoni I, II, III, IV, V, VI, VII, VIII, IX, X u XII tal-ICES. (g) ir-raja manta ġiganta (Manta birostris) fl-ilmijiet tal-UE. 2. Meta l-ispeċijiet imsemmija fil-paragrafu 1 jinqabdu b’mod aċċidentali, ma għandhiex issirilhom ħsara. Il-kampjuni maqbuda għandhom jinħelsu minnufih. Artikolu 42 Id-dħul fis-seħħ Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Għandu jibda japplika mill-1 ta’ Jannar 2014. Madankollu, l-Artikolu 8 għandu japplika mill-1 ta’ Frar 2014. Id-dispożizzjonijiet dwar l-opportunitajiet tas-sajd stipulati fl-Artikoli 24, 25 u 26 u l-Annessi IE u V għaż-Żona tal-Konvenzjoni tas-CCAMLR għandhom japplikaw mid-dati speċifikati fihom. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Kunsill Il-President LISTA TAL-ANNESSI ANNESS I: It-TACs applikabbli għall-bastimenti tal-UE f’żoni fejn jeżistu t-TACs skont l-ispeċi u ż-żona ANNESS IA: Skagerrak, il-Kattegat, is-subżoni I, II, III, IV, V, VI, VII, VIII, IX, X, XII u XIV tal-ICES, l-ilmijiet tal-UE tas-CECAF u l-ilmijiet tal-Gujana Franċiża ANNESS IB: Il-Grigal tal-Atlantiku u l-Groenlandja, is-subżoni I, II, V, XII u XIV tal-ICES u l-ilmijiet tal-Groenlandja tan-NAFO 1 ANNESS IC : Il-Majjistral tal-Atlantiku – iż-żona tal-Konvenzjoni tan-NAFO ANNESS ID : Il-ħut li jpassi ħafna – iż-żoni kollha ANNESS IE: L-Antartiku – iż-Żona tal-Konvenzjoni tas-CCAMLR ANNESS IF: Ix-Xlokk tal-Oċean Atlantiku – iż-Żona tal-Konvenzjoni tas-SEAFO ANNESS IG: It-tonn tan-Nofsinhar – iż-żoni kollha ANNESS IH : Iż-Żona tal-Konvenzjoni tad-WCPFC ANNESS IJ: Iż-Żona tal-Konvenzjoni tal-SPRFMO ANNESS IIA: L-isforz tas-sajd għall-bastimenti fil-kuntest tal-ġestjoni ta' ċerti stokkijiet tal-bakkaljaw, il-barbun tat-tbajja' u l-lingwata fid-Diviżjonijiet IIIa, VIa, VIIa, VIId tal-ICES, fis-subżona IV tal-ICES, u fl-ilmijiet tal-UE tad-Diviżjonijiet IIa u Vb tal-ICES ANNESS IIB: L-isforz tas-sajd għall-bastimenti fil-kuntest tal-irkupru ta' ċerti stokkijiet tal-merluzz tan-Nofsinhar u tal-iskampu fid-diviżjonijiet VIIIc u IXa tal-ICES, għajr għall-Golf ta' Cádiz ANNESS IIC: L-isforz tas-sajd għall-bastimenti fil-kuntest tal-ġestjoni tal-istokkijiet tal-lingwata tal-Kanal tal-Punent fid-Diviżjoni VIIe tal-ICES ANNESS IID: Iż-żoni ta' ġestjoni għaċ-ċiċċirell fid-Diviżjonijiet IIa, IIIa tal-ICES u fis-Subżona IV tal-ICES ANNESS III: L-għadd massimu ta’ awtorizzazzjonijiet tas-sajd għall-bastimenti tal-UE li jistadu f’ilmijiet ta’ pajjiżi terzi L-ANNESS IV: Iż-Żona tal-Konvenzjoni tal-ICCAT ANNESS V: Iż-Żona tal-Konvenzjoni tas-CCAMLR ANNESS VI: Iż-Żona tal-Konvenzjoni tal-IOTC ANNESS VII: Iż-Żona tal-Konvenzjoni tad-WCPFC ANNESS VIII: Il-limitazzjonijiet kwantitattivi tal-awtorizzazzjonijiet tas-sajd għall-bastimenti ta’ pajjiżi terzi li jistadu fl-ilmijiet tal-UE [1] Ara b’mod partikolari d-dokument "General Context of ICES Advice" (Il-kuntest ġenerali tal-Parir tal-ICES) fil-ħolqa li ġejja: http://www.ices.dk/sites/pub/Publication%20Reports/Advice/2013/2013/1.2_General_context_of_ICES_advice_2013_June.pdf [2] Proposta għal Regolament tal-Parlament Ewropew u tal-Kunsill dwar il-Politika Komuni tas-Sajd (COM(2011)425 finali) [3] Ir-Regolament tal-Kunsill (KE) Nru 1342/2008 tat-18 ta’ Diċembru 2008 li jistabbilixxi pjan għal perjodu fit-tul għall-istokkijiet tal-merluzz u għas-sajd li jisfrutta dawk l-istokkijiet ("il-pjan tal-bakkaljaw"). [4] Ir-Regolament tal-Kunsill (KE) Nru 2371/2002 tal-20 ta’ Diċembru 2002 dwar il-konservazzjoni u l-isfruttar sostenibbli ta’ riżorsi tas-sajd skont il-Politika Komuni tas-Sajd (ĠU L 358, 31.12.2002, p. 59). [5] Ir-Regolament tal-Kunsill (KE) Nru 2166/2005 tal-20 ta’ Diċembru 2005 li jistabbilixxi miżuri għall-irkupru tal-istokkijiet tal-merluzz tan-Nofsinhar u l-awwista Norveġiża fil-Baħar tal-Kantabrija u l-peniżola tal-Iberja tal-Punent u li jemenda r-Regolament (KE) Nru 850/98 għall-konservazzjoni tar-riżorsi tas-sajd permezz ta’ miżuri tekniċi għall-protezzjoni ta’ speċi żgħar ta’ ħlejjaq tal-baħar (ĠU L 345, 28.12.2005, p. 5). [6] Ir-Regolament tal-Kunsill (KE) Nru 509/2007 tas-7 ta' Mejju 2007 li jistabbilixxi pjan pluriennali għall-isfruttament sostenibbli tal-ħażniet tal-lingwata fil-Fliegu tal-Punent (ĠU L 122, 11.5.2007, p. 7). [7] Ir-Regolament tal-Kunsill (KE) Nru 676/2007 tas-11 ta' Ġunju 2007 li jistabbilixxi pjan pluriennali għas-sajd li jisfrutta l-ħażniet tal-barbun tat-tbajja' u tal-lingwata fil-Baħar tat-Tramuntana (ĠU L 157, 19.6.2007, p. 1). [8] Ir-Regolament tal-Kunsill (KE) Nru 1300/2008 tat-18 ta’ Diċembru 2008 li jistabbilixxi pjan pluriennali għall-istokk ta’ aringi li jinsab fil-Punent tal-Iskozja u għas-sajd li jisfrutta dak l-istokk (ĠU L 344, 20.12.2008, p. 6). [9] Ir-Regolament tal-Kunsill (KE) Nru 1342/2008 tat-18 ta’ Diċembru 2008 li jistabbilixxi pjan għal perjodu fit-tul għall-istokkijiet tal-merluzz u għas-sajd li jisfrutta dawk l-istokkijiet u li jħassar ir-Regolament (KE) Nru 423/2004 (ĠU L 348, 24.12.2008, p. 20). [10] Ir-Regolament tal-Kunsill (KE) Nru 302/2009 tas-6 ta’ April 2009 dwar pjan multiannwali għall-irkupru tat-tonn fil-Lvant tal-Atlantiku u fil-Mediterran, li jemenda r-Regolament (KE) Nru 43/2009 u li jħassar ir-Regolament (KE) Nru 1559/2007 (ĠU L 96, 15.4.2009, p. 1). [11] Ir-Regolament tal-Kunsill (KE) Nru 811/2004 tal-21 ta’ April 2004 li jistabbilixxi l-miżuri għall-irkupru tal-ħażna ta’ marlozz tat-Tramuntana (ĠU L 150, 30.4.2004, p. 1). [12] Ir-Regolament tal-Kunsill (KE) Nru 388/2006 tat-23 ta' Frar 2006 li jistabbilixxi pjan pluriennali għall-isfruttament sostenibbli ta’ stokkijiet tal-lingwata fil-Bajja ta’ Biskajja (ĠU L 65, 7.3.2006, p. 1). [13] Ir-Regolament tal-Kunsill (KE) Nru 847/96 tas-6 ta' Mejju 1996 li jintroduċi kundizzjonijiet addizzjonali għal tmexxija minn sena għal sena tat-TAC u l-kwoti (ĠU L 115, 9.5.1996, p. 3.) [14] Ir-Regolament tal-Kunsill (KE) Nru 754/2009 tas-27 ta' Lulju 2009 li jeskludi ċerti gruppi ta’ bastimenti mir-reġim tal-isforz tas-sajd stabbilit fil-Kapitolu III tar-Regolament (KE) Nru 1342/2008 (ĠU L 214, 19.8.2009, p. 16). [15] Ir-Regolament tal-Kunsill (KE) Nru 1224/2009 tal-20 ta' Novembru 2009 li jistabbilixxi sistema Komunitarja ta' kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006 (ĠU L 343, 22.12.2009, p. 1). [16] Id-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ dejta personali u dwar il-moviment liberu ta’ dik id-dejta (ĠU L 281, 23.11.1995, p. 31). [17] ĠU L 6, 10.1.2012, p. 9. [18] Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (ĠU L 55, 28.2.2011, p. 13). [19] Ir-Regolament tal-Kummissjoni (KE) Nru 517/2008 tal-10 ta’ Ġunju 2008 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 850/98 fir-rigward tad-determinazzjoni tad-daqs tal-malja u l-assessjar tal-ħxuna tal-ispag tax-xbieki tas-sajd (ĠU L 151, 11.6.2008, p. 5). [20] Ir-Regolament (KE) Nru 218/2009 tal-Parlament Ewropew u tal-Kunsill tal-11 ta’ Marzu 2009 dwar il-preżentazzjoni ta’ statistiċi ta’ qbid nominali mill-Istati Membri li jistadu fil-Grigal tal-Atlantiku (ĠU L 87, 31.3.2009, p. 70). [21] Ir-Regolament (KE) Nru 216/2009 tal-Parlament Ewropew u tal-Kunsill tal-11 ta' Marzu 2009 dwar il-preżentazzjoni ta' statistiċi ta' qbid nominali mill-Istati Membri li jistadu f'ċerti żoni li mhumiex fl-Atlantiku tat-Tramuntana (ĠU L 87, 31.3.2009, p. 1). [22] Regolament (KE) Nru 217/2009 tal-Parlament Ewropew u tal-Kunsill tal-11 ta' Marzu 2009 dwar il-preżentazzjoni tal-istatistika tal-qabda u tal-attività mill-Istati Membri li jistadu fil-Majjistral tal-Atlantiku (ĠU L 87, 31.3.2009, p. 42). [23] Konkluża permezz tad-Deċiżjoni tal-Kunsill 2002/738/KE (ĠU L 234, 31.8.2002, p. 39). [24] L-Unjoni aderiet permezz tad-Deċiżjoni tal-Kunsill 86/238/KEE (ĠU L 162, 18.6.1986, p. 33). [25] Regolament tal-Kunsill (KE) Nru 601/2004 tat-22 ta' Marzu 2004 li jistabbilixxi ċerti miżuri ta' kontroll applikabbli għall-attivitajiet tas-sajd fiż-żona koperta mill-Konvenzjoni dwar il-konservazzjoni tar-riżorsi marittimi ħajjin tal-Antartiku (ĠU L 97, 1.4.2004, p. 16). [26] Konkluża permezz tad-Deċiżjoni tal-Kunsill 2006/539/KE (ĠU L 224, 16.8.2006, p. 22). [27] L-Unjoni aderiet permezz tad-Deċiżjoni tal-Kunsill 95/399/KE (ĠU L 236, 5.10.1995, p. 24). [28] Konkluża permezz tad-Deċiżjoni tal-Kunsill 2008/780/KE (ĠU L 268, 9.10.2008, p. 27). [29] L-Unjoni aderiet permezz tad-Deċiżjoni tal-Kunsill 2005/75/KE (ĠU L 32, 4.2.2005, p. 1). [30] Regolament tal-Kunsill (KE) Nru 1006/2008 tad-29 ta’ Settembru 2009 dwar l-awtorizzazzjonijiet għall-attivitajiet tas-sajd tal-bastimenti tas-sajd tal-Komunità barra mill-ilmijiet tal-Komunità u l-aċċess ta’ bastimenti ta’ pajjiżi terzi għall-ilmijiet tal-Komunità (ĠU L 286, 29.10.2008, p. 33). [31] Ir-Regolament tal-Kunsill (KE) Nru 2347/2002 tas-16 ta’ Diċembru 2002 li jistabbilixxi ħtiġijiet speċifiċi ta' aċċess u kundizzjonijiet relattivi għas-sajd ta' ħażniet tal-baħar fond (ĠU L 351, 28.12.2002, p. 6). [32] Ir-Regolament tal-Kunsill (KE) Nru 850/98 tat-30 ta’ Marzu 1998 dwar il-konservazzjoni ta’ riżorsi tas-sajd permezz ta’ miżuri tekniċi għall-protezzjoni ta’ żgħar ta’ organiżmi tal-baħar (ĠU L 125, 27.4.1998, p. 1). ANNESS I IT-TACs APPLIKABBLI GĦALL-BASTIMENTI TAL-UE F’ŻONI FEJN JEŻISTU T-TACs SKONT L-ISPEĊI U Ż-ŻONA It-tabelli fl-Annessi IA, IB, IC, ID, IE, IF, IG u IJ jistipulaw it-TACs u l-kwoti (f'tunnellati ta' piż ħaj, għajr fejn ikun speċifikat mod ieħor) skont l-istokk, u l-kundizzjonijiet marbuta b'mod funzjonali magħhom, fejn dan ikun xieraq. L-opportunitajiet kollha tas-sajd stipulati f'dan l-Anness għandhom ikunu suġġetti għar-regoli stipulati fir-Regolament (KE) Nru 1224/2009, u b'mod partikolari għall-Artikoli 33 u 34 ta’ dak ir-Regolament. Ir-referenzi għaż-żoni tas-sajd huma referenzi għaż-żoni tal-ICES, sakemm ma jkunx speċifikat mod ieħor. F’kull żona, l-istokkijiet tal-ħut huma msemmija fl-ordni alfabetika tal-ismijiet tal-ispeċijiet bil-Latin. L-ismijiet bil-Latin biss jidentifikaw l-ispeċi għal skopijiet regolatorji; l-ismijiet vernikulari huma maħsubin biex tiġi ffaċilitata r-referenza. Għall-finijiet ta’ dan ir-Regolament qed tingħata t-tabella li ġejja ta’ korrispondenzi ta’ ismijiet bil-Latin u ismijiet komuni: Isem xjentifiku || Kodiċi Alpha-3 || Isem komuni Amblyraja radiata || RJR || Raja tal-kwiekeb Ammodytes spp. || SAN || Ċiċċirell Argentina silus || ARU || Arġentina silus Beryx spp. || ALF || Alfonsinos Brosme brosme || USK || Tusk Caproidae || BOR || Minfaħ Centrophorus squamosus || GUQ || Leafscale gulper shark Centroscymnus coelolepis || CYO || Mazzola Portugiża Chaceon spp. || GER || Granċ aħmar tal-fond Chaenocephalus aceratus || SSI || Ħuta tas-silġ (pinen suwed) Champsocephalus gunnari || ANI || Ħuta tas-silg tal-Antartiku Channichthys rhinoceratus || LIC || Ħuta tas-silġ Unicorn Chionoecetes spp. || PCR || Snow crab Clupea harengus || HER || Aringa Coryphaenoides rupestris || RNG || Roundnose grenadier Dalatias licha || SCK || Murruna sewda Deania calcea || DCA || Mazzola munqar l-għasfur Dipturus batis || RJB || Rebekkin skur Dissostichus eleginoides || TOP || Patagonian toothfish Dissostichus mawsoni || TOA || Antarctic toothfish Dissostichus spp. || TOP || Toothfish Engraulis encrasicolus || ANE || Inċova Etmopterus princeps || ETR || Mazzola tal-fanal maġġuri Etmopterus pusillus || ETP || Mazzola tal-fanal minuri Euphausia superba || KRI || Krill Gadus morhua || COD || Bakkaljaw Galeorhinus galeus || GAG || Kelb il-baħar Glyptocephalus cynoglossus || WIT || Barbun ilsien il-kelb Gobionotothen gibberifrons || NOG || Humped rockcod Hippoglossoides platessoides || PLA || Barbun tat-tbajja' Amerikan Hippoglossus hippoglossus || HAL || Ħalibatt tal-Atlantiku Hoplostethus atlanticus || ORY || Mera tal-Atlantiku Illex illecebrosus || SQI || Klamar tal-pinen qosra Lamna nasus || POR || Pixxiplamtu Lepidonotothen squamifrons || NOS || Grey rockcod Lepidorhombus spp. || LEZ || Megrim Leucoraja naevus || RJN || Raja kukù Limanda ferruginea || YEL || Barbun denbu isfar Limanda limanda || DAB || Barbun komuni Lophiidae || ANF || Petrika Macrourus spp. || GRV || Grenadieri Makaira nigricans || BUM || Marlin blu Mallotus villosus || CAP || Kapelin Manta birostris || RMB || Raja manta ġganta Martialia hyadesi || SQS || Klamari Melanogrammus aeglefinus || HAD || Merluzz tal-linja sewda Merlangius merlangus || WHG || Merlangu Merluccius merluccius || HKE ||